10 stadium bola sepak terbesar di dunia

Semua orang tahu bahawa bola sepak merupakan sukan yang paling popular di dunia. Rata-rata antara kita adalah penyokong tegar bagi sukan ini tidak kira lelaki mahupun perempuan. Tambahan pula, kalau muncul musim bola sepak seperti World Cup khususnya yang menjadi kegilaan para penyokong sehingga sanggup tidak tidur malam untuk menunggu perlawanan yang bakal berlangsung. Semua sudah stand by depan tv kan? Memang sangat meriah dengan bunyi sorakan GOL! di kedai-kedai mamak mahupun di rumah bersama-sama rakan dan keluarga.

Untuk pengetahuan anda, setiap stadium mempunyai kapasiti yang berbeza. Tetapi, tahukah anda bahawa Malaysia berada di dalam carta 10 stadium bola sepak terbesar di dunia? Mesti anda tidak percaya bukan? Okay, jom kita lihat!

Mesti anda tidak sangka bahawa Mesir juga berada di dalam carta ini. Ramai yang ingat Mesir hanya berpadang pasir bukan? Stadium Borg El Arab ini menyediakan 200 hotel untuk pengunjung jika mempunyai perlawanan. Selain itu, ia juga mempunyai trek lari terbesar untuk acara olahraga pada musim panas.

Stadium Bukit Jalil adalah stadium yang paling terkenal di Malaysia dan juga merupakan pusat sukan di Kompleks Sukan Negara Bukit Jalil, Kuala Lumpur. Pada mulanya stadium ini dibina untuk Sukan Komanwel 1998 kerana Malaysia menjadi tuan rumah ketika itu. Kemudian, ia berterusan menjadi tuan rumah bagi Piala Asia AFC dan baru-baru ini juga telah menjadi tuan rumah untuk Sukan SEA 2017.

Negara jiran Malaysia iaitu Indonesia juga berjiran di dalam carta 10 stadium bola sepak terbesar di dunia. "Stadium GBK" ini siap pada tahun 1962 dan sebahagiannya dibiayai oleh pinjaman dari Kesatuan Soviet. Selain itu, beberapa kelab bola sepak terbesar di dunia juga telah bermain di sini ketika mereka mengadakan friendly match di benua Asia.

Bagi penyokong Liga Inggeris pasti sudah kenal dengan stadium ini. Rumah bola sepak Inggeris Wembley ini dibina semula antara tahun 2002 hingga 2007 dengan anggaran kos £757 juta ($1.1 bilion). Gerbangnya pula boleh dilihat dari jauh sekitar West London. Stadium ini juga menjadi pilihan sebagai tempat konsert bagi penyanyi yang terkenal di dunia seperti Ed Sheeran, Adele dan banyak lagi.

Rose Bowl merupakan salah satu stadium yang paling terkenal dan terbesar di Amerika Syarikat. Tambahan pula, ia juga pernah menjadi tuan rumah bagi perlawanan akhir Piala Dunia 1994. Stadium ini telah menjadi landmark bagi bandar Amerika Syarikat dan California. Dengan kapasiti penonton mencapai 92,542 orang, Rose Bowl menjadi stadium bola sepak terbesar ke-6 yang ada di dunia.

Ia juga dikenali sebagai "Bandar Bola Sepak". Stadium ini merupakan stadium paling bersejarah di dunia kerana di stadium inilah buat pertama kalinya Nelson Mandela berbicara di hadapan khalayak umum selepas keluar dari penjara pada tahun 1990. Stadium FNB (First National Bank) ini dibuka pada tahun 1989 sebelum diubah suai untuk perlawanan akhir Piala Dunia 2010 antara Belanda vs Sepanyol. Para penonton kejohanan itu mungkin masih ingat lagi akan bunyi 'vuvuzela'.

Ia dibuka pada tahun 1973 dan Stadium Azadi ini hampir menjadi tempat utama bagi  Sukan Olimpik 1984. Namun, disebabkan terdapat berbagai isu politik menyebabkan Iran terpaksa melepaskan tawaran itu. Ia merupakan stadium bola sepak terbesar yang berada di Timur Tengah dengan kapasiti penonton sebanyak 95,225 orang. Tetapi, kenyataannya adalah stadium ini pernah tercatat dapat menampung lebih dari kapasiti sebenar iaitu lebih dari 100,000 orang.

Stadium pertama yang menjadi tuan rumah bagi dua Piala Dunia sejak pertama kali ia dibuka pada tahun 1966. Stadium Estadio Azteca inilah yang menjadi tempat terjadinya gol kontroversi yang dilakukan oleh Diego Maradona dalam perlawanan akhir Piala Dunia 1986.

Stadium Camp Nou ini merupakan stadium terbesar di Sepanyol. Pasukan kelab terkaya kedua di dunia juga bermain di sini dan di stadium ini jugalah banyak pemain bintang bola sepak dunia seperti Johan Cruyff, Luis Figo, dan Lionel Messi beraksi. Sebelum ini, ia dipanggil sebagai Estadi del FC Barcelona dan pada tahun 2000 para peminat telah mengundi untuk memberi nama stadium ini sebagai "Camp Nou" secara rasminya.

Rupanya Korea Utara bukan sahaja mempunyai ramai tentera malahan juga mempunyai stadium paling terbesar di dunia sekaligus menjadi stadium bola sepak terbesar di dunia. Selain sering menjadi tempat untuk acara olahraga, ia juga menjadi tempat bagi Arirang Festival seperti acara gimnastik dan juga festival artis. Stadium Rungrado ini dibuka pada 1 Mei 1989.

Untuk pengetahuan anda, dalam kertas cadangan stadium ini menunjukkan bahawa ia juga merupakan tapak untuk pelaksanaan hukuman terhadap jeneral tentera yang dituduh merancang pembunuhan terhadap pemimpin negara.


Perang Hunain - Perang Yang Jarang Diketahui Umat Islam

Kalau disebutkan tentang perang Islam, ramai akan terbayang tentang Perang Badar, Perang Uhud, Perang Tabu' dan Perang Khandaq tetapi masih banyak lagi perang lain yang berlaku ketika zaman Nabi Muhammad S.A.W menjadi khalifah di muka bumi.

Perang Hunain merupakan antara perang yang berlaku pada zaman Rasulullah S.A.W tetapi ramai yang kurang mendapat pendedahan tentang perang ini. Ya betul, ada sahaja orang yang sudah mengetahui tapi masih ramai yang belum mengetahui tentang kisah Perang Hunain.

Hari ini penulis ingin berkongsikan kisah Perang Hunain dan apa teladan yang kita boleh ambil daripada peperangan ini. Gambar sekadar hiasan dan tiada kena mengena dengan baginda Rasulullah S.A.W atau mana-mana umat Islam.

Perang ini berlaku selepas Pembukaan Kota Makkah (Fathu' Makkah) kerana berlaku perasaan tidak senang hati oleh penduduk kaum musyrikin yang berada di persekitaran Makkah terutama puak Hawazin dan Thaqif. Mereka tidak dapat menerima hakikat dengan penaklukan umat Islam di Kota Makkah.

Kedua-dua puak ini merancang untuk menyerang umat Islam di Makkah dan mereka mula berkumpul di satu kawasan bernama Autas berdekatan Lembah Hunain. Mereka membawa semua kelengkapan perang, harta dan keluarga untuk menyertai perang ini dan mereka diketuai oleh Malik bin Auf.

Lembah Hunain terletak di antara Kota Makkah dan Taif tetapi lebih dekat dengan Taif. Nabi Muhammad S.A.W membuat keputusan untuk menyerang puak-puak ini kerana dikhuatiri akan lebih ramai yang akan menyertai kaum musyirikin ini pada 6 Syawal 8H bersamaan 630 Masihi.

Jumlah tentera Islam yang menyertai ialah sebanyak 12,000 iaitu 10,000 tentera Islam yang telah membuka kota Makkah dan 2,000 yang baru saja memeluk Islam. Ada antara umat Islam yang mengatakan "Hari ini kita tidak akan dikalahkan" kerana menganggap bilangan ramai menjamin kemenangan.

Pada 11 Syawal, Khalid Al-Walid yang mengetuai batalion perang memasuki Lembah Hunain bersama tentera Islam yang lain. Sejurus sampai ke Lembah Hunain, mereka diserang bertubi-tubi dari berbagai-bagai arah oleh anak panah yang ditembak oleh tentera Musyrikin.

Rasulullah yang berada di batalion belakang memanggil tentera Islam untuk tenang dan masuk semula ke dalam barisan. Dengan keadaan yang tidak terkawal, Rasulullah tampil ke depan dan melaungkan "Allahuakbar" yang kemudiannya menenangkan keadaan dan disambut laungan itu oleh umat Islam.

Tentera Islam kemudian mara ke depan untuk menyerang orang Musyrikin. Nabi Muhammad S.A.W mengambil sengenggam pasir dan meniup ke arah kafir Musyrikin dengan doa agar diberi bantuan oleh Allah untuk mengalahkan golongan kafir Musyrikin.

Pasir ini terbang ke wajah kafir dan rentak peperangan mereka berubah sehingga menyebabkan mereka berundur. Ramai di antara golongan Musyrikin yang tewas dan melihatkan kemenangan kepada umat Islam.

Peperangan ini tertulis dalam Al Quran dalam Surah At-Taubah ayat 25-26:

Ayat 25:- "Sesungguhnya Allah telah menolong kamu mencapai kemenangan dalam banyak medan-medan perang dan di medan perang Hunain, iaitu semasa kamu merasa megah dengan sebab bilangan kamu yang ramai;maka bilangan kamu yang ramai itu tidak mendatangkan faedah kepada kamu sedikitpun; dan (semasa kamu merasa) bumi yang luas itu menjadi sempit kepada kamu; kemudian kamu berpaling undur melarikan diri"

Ayat 26:- "Kemudian Allah menurunkan semangat tenang tenteram kepada RasulNya dan kepada orang-orang yang beriman dan Allah menurunkan tentera yang kamu tidak melihatnya, serta Ia menyeksa orang-orang kafir itu (dengan kekalahan yang membawa kehancuran; dan yang demikian itu ialah balasan bagi orang-orang yang kafir.

Teladan daripada kisah ini ialah perasaan bongkah dan riak hanya akan membawa kepada keburukan walaupun kepada umat Islam sendiri. Kembali beriman kepada Allah kerana hanya Allah mampu untuk membantu kita di saat-saat kesusahan.


5 Majalah Kanak-Kanak Malaysia Paling Popular Satu Masa Dulu

Melihat teknologi yang ada sekarang serta lambakan kemasukan bahan dan media daripada barat dalam bentuk fizikal serta digital, kadangkala membuat hati terasa sedih juga.

Apatah lagi apabila berkunjung ke kedai buku dan menelaah rak buku kanak-kanak, kebanyakannya lebih dipenuhi dengan buku bertema elemen barat seperti kartun-kartun Disney dan Nicklodeon, yang kini menjadi kegilaan kanak-kanak zaman sekarang.

Satu masa dahulu, sebelum masuk media-media ini, kanak-kanak di Malaysia lebih gemar menghabiskan masa dengan membaca beberapa penerbitan berkonsepkan tempatan yang menampilkan karya artis tempatan dengan jalan cerita berlatar belakangkan Malaysia. Berikut adalah 5 karya tempatan yang menceriakan hidup kanak-kanak zaman tersebut.

Diterbitkan pada awalnya oleh sebuah penerbitan bernama Penerbitan Suarasa pada tahun 1972 kemudian disambung oleh penerbit besar negara satu masa dahulu iaitu Creative Enterprise Sdn.Bhd., majalah Bambino cukup popular sebagai wadah bacaan kanak-kanak zaman 80 an dan 90 an. 'Bambino' memuatkan kisah komik, cerpen, cerita bersiri dan peraduan-peraduan melukis. Rekaan muka depannya pada waktu itu cukup indah dengan lukisan tangan pelukis-pelukis hebat zaman itu.

Menggunakan slogan 'berhibur sambil belajar' Bujal merupakan satu penerbitan yang popular di kalangan pelajar lelaki, menceritakan tentang seorang kanak-kanak bernama Bujal dan kawan-kawannya iaitu Dogol, Raju, Wak Segan dan CIkgu Markonah. 'Bujal' menampilkan kelainan apabila mempunyai beberapa segmen lain seperti segmen Bahasa Inggeris dan juga segmen tulisan jawi di dalam penerbitannya.

Watak serangga yang riang bernama Kuntum ini menjadi maskot penting kepada dunia penerbitan satu masa dulu dan menjadi satu-satunya majalah dalam senarai ini yang masih diterbitkan sehingga sekarang. Berlaku perubahan pada rekaan watak Kuntum yang kini lebih moden seiring dengan zaman serta penyampaiannya pula sudah diolah untuk tampil lebih segar.

Menjadi majalah wajib para pelajar sekolah zaman dahulu apabila pihak sekolah kebanyakannya akan menyediakan satu naskhah untuk setiap pelajar, Dewan Pelajar diterbitkan khusus untuk memupuk minat membaca di kalangan para pelajar dengan isi kandungan berbentuk ilmiah dalam Bahasa Malaysia. Pelajar juga digalakkan untuk cuba menghantar karya asli mereka untuk diterbitkan.

Satu-satunya bacaan komik berunsurkan Islam untuk kanak-kanak zaman dahulu, penerbitan Al-Arqam sebenarnya banyak menghasilkan komik untuk bacaan kanak-kanak dahulu, sebelum Al-Arqam diwartakan haram oleh kerajaan Malaysia. Banyak komik pengajaran diterbitkan sama ada dalam bentuk bulanan atau siri komik one-shot dengan illustrasi yang cantik-cantik. Sayang tidak ada usaha daripada mana-mana pihak untuk meneruskan bentuk penerbitan seperti ini di Malaysia.


4 Cara Mudah Ketahui Duit Palsu

Sekitar tahun lepas, pihak Bank Negara Malaysia (BNM) telah mendedahkan terdapat kes melibatkan pemalsuan wang kertas RM100 yang didalangi oleh sebuah sindiket. Biarpun insiden wang kertas palsu di negara kita masih rendah dan dianggap kes terpencil, namun seeloknya kita mengambil langkah berjaga-jaga supaya tidak menjadi mangsa.

Sebenarnya, mengenalpasti sama ada wang kertas yang anda terima itu benar-benar tulen atau palsu tidaklah sesukar mana. Ini kerana wang kertas Malaysia menggabungkan ciri-ciri keselamatan terkini yang sukar dipalsukan.

Ia boleh dikenal pasti melalui 4 aspek iaitu ‘Rasa, Lihat, Padan dan Periksa‘. Mari kita sama-sama tengok dan semak ciri-ciri penting berikut.

Wang kertas tulen dicipta menggunakan substrat atau bahan yang bermutu tinggi. Ini menjadikannya unik dan berbeza dengan kertas biasa yang mempunyai cetakan kurang bermutu serta ciri-ciri keselamatan tiruan. Periksa ciri cetakan timbul yang terdapat pada potret di wang kertas, angka denominasi dan teks.

Ciri-ciri "peak" ini dapat dikesan di bahagian tengah wang kertas. Jika dilihat dari sudut yang berbeza, anda akan nampak angka denominasi di pertengahan kotak. Contohnya, angka 50 dicetak untuk wang kertas denominasi RM50.

Bunga raya di bahagian atas dan bawah wang kertas adalah sama pada kedua- dua belah permukaan depan dan belakang wang kertas.

Potret Yang di-Pertuan Agong Pertama, nombor denominasi corak dan perkataan ‘Bank Negara Malaysia’ adalah dicetak dengan beberapa lapisan dakwat halus untuk menghasilkan kesan timbul.

Harus diingat, wang kertas palsu berkualiti rendah. Ia kebiasaannya dicetak pada kertas biasa menggunakan pencetak dan mesin salinan warna yang lazim. Justeru, laporan media yang mengatakan terdapatnya wang kertas palsu berkualiti tinggi, serta dicetak menggunakan teknik canggih sehingga kertasnya mempunyai ciri dan kualiti yang sama dengan kertas wang sebenar adalah tidak benar sama sekali.

Sekiranya dihalakan ke arah cahaya, imej samar-samar Potret Yang di-Pertuan Agong Pertama dapat diperhatikan pada petak kosong di sebelah kiri wang kertas. Potret 3 dimensi DYMM Yang di-Pertuan Agong pertama kelihatan lebih terang dan nyata jika dibandingkan dengan warna kertas di sekitarnya. Potret ini akan kelihatan tanpa garis-garis yang jelas.

Imej daripada cahaya ini bercorak 3 dimensi dengan alunan warna gelap dan terang yang berlainan dalam keadaan lembut dan berbayang, tanpa garisan luar yang nyata. Terdapat angka berkaitan di bahagian bawah potret tanda bayang ini. Sebagai contoh, angka 50 dipaparkan untuk denominasi RM50.

Tanda pandang telus reka bentuk grafik pada bahagian depan dan belakang wang kertas akan kelihatan selari dan membentuk imej corak dan numeral yang lengkap. Benang keselamatan dengan ciri teks mikro yang dijalin secara bersulam pada wang kertas.

Kertas yang digunakan untuk menghasilkan wang kertas adalah bertekstur. Sementara itu, wang kertas polimer diperbuat daripada plastik khas. Kedua-dua wang kertas dan polimer mempunyai kesan cetakan timbul pada potret Yang di-Pertuan Agong pertama dan teks.

Kalau anda ingin melihat benang keselamatan kanta mikro bagi wang kertas RM100, wang kertas tersebut perlulah disengetkan di bawah cahaya terang. Benang keselamatan ini ditenun di permukaan sebelah belakang wang kertas.

Semasa dilihat pada cahaya, benang ini nampak seperti satu garisan lurus yang kehitaman dengan huruf dan nombor yang berkaitan dicetak berulang kali. Contohnya, “BNM RM50” dicetak berulang kali pada wang kertas denominasi RM50.

Di sebelah kanan wang kertas denominasi RM50 dan RM100, terdapat jalur hologram yang berkilau serta mengandungi 3 perkara, iaitu:

1. Imej yang serupa dengan yang terdapat di sebelah kanan potret Yang di-Pertuan Agong Pertama.

Wang kertas negara kita cuma mengandungi 2 elemen warna fluorescent. Sementara itu, teks, logo dan jalur fiber akan berwarna kemerahan, kekuningan dan kebiruan dibawah pencahayaan UV.

Untuk maklumat lanjut tentang ciri-ciri wang kertas, anda bolehlah memuat turut aplikasi "My Ringgit" di Apple Store dan Google Play. Aplikasi ini memberikan panduan interaktif dan ciri-ciri keselamatan mata wang Malaysia. Ia termasuk piawaian kualiti bagi mata wang tempatan, nasihat umum dan maklumat tambahan.


Kisah Menyayat Hati Banduan Akhir di Penjara Pudu

Penulisan ini ditulis dan dikongsikan oleh saudara Jazwan Kahar di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama. Sedikit pengolahan struktur ayat telah dibuat tanpa mengubah maksud mahupun mesej asal perkongsian ini.

Teringat akan zaman muda dulu, sewaktu bekerja di Penjara Pudu sekitar tahun 1998 kalau tidak silap. Semasa itu, Penjara Pudu diambil alih oleh syarikat swasta untuk jadikan pameran bagi orang ramai.

Tapi pameran ini diselia oleh Jabatan Penjara Malaysia. Waktu itu majikan kami adalah Tuan Aris, yang merupakan junior datuk saya. Datuk saya dahulunya seorang bekas warden di Penjara Pudu.

Dipendekkan cerita, saya bersama sahabat baik saya ditugaskan menjaga bilik akhir, yakni bilik pesalah yang akan menjalani hukuman gantung. Seronok betul waktu itu. Waktu muda-muda memang suka sangat tempat macam itu.

Seluruh kawasan Penjara Pudu memang sudah kami tapau habis. Semua tempat tersembunyi kami sudah pergi dan melepak. Kawasan yang tidak boleh masuk pun kami tetap masuk juga. Banyak kisah yang pelik, tapi bila-bila nanti saya ceritakan.

Banyak perkara yang saya belajar dan sedar ketika kerja di situ. Lagi seronok bekas warden pula kenalan datuk saya, jadi lagi banyak cerita saya dapat dan rasai di sini.

Ini pula cerita dari ustaz, nak cerita pasal bilik akhir sebenarnya.

"Jangan dihina pelaku maksiat kerana ada jalan taubat buat mereka di akhir hayatnya. Bagaimana pula dengan kita? Apakah nanti ada ruang untuk kita bertaubat?" Ikuti kisah menyayat hati ini. Antara manusia yang tahu bila dia akan mati ialah, banduan akhir.

Banduan akhir ialah banduan yang melakukan jenayah berat, melalui proses kehakiman kadangkala 2 tahun, 3 tahun, mahupun 5 tahun dan akhirnya akan dihukum hukuman gantung oleh hakim.

Sekiranya hukuman gantung itu dibacakan pada hari Isnin, maka hukuman gantung sampai mati dilakukan oleh pada hari Jumaat (semua banduan akhir beragama Islam).

Apabila seorang banduan bakal dihukum gantung sampai mati, maka namanya di ketika itu akan menjadi banduan akhir dan biliknya akan diasingkan. Nama biliknya ialah "Sel Akhir".

Katakanlah hakim menjatuhkan hukuman pada hari Isnin, maka ketika itu baki kehidupan harinya ialah Selasa, Rabu dan Khamis sahaja.

Waktu hakim membaca "Maka dengan ini dijatuhkan hukuman gantung sampai mati, yang akan dilaksanakan pada hari Jumaat ini antara jam 6 pagi dan jam 7 pagi."

Prosedurnya adalah sedemikian. Sekiranya hukuman dibaca hari Ahad, Jumaat dijatuhkan hukuman. Kalau hari Rabu, maka baki kehidupannya sehari sahaja lagi.

Orang yang namanya banduan akhir ini, selesai hakim membaca keputusan, lutut dia sudah tidak boleh berdiri lagi. Sebab apa tuan-tuan? Sebab dia masih boleh bernafas 3 hari sahaja lagi. Dia hanya boleh bernafas 4 hari sahaja lagi.

Air mata sudah berlinangan sejak di mahkamah lagi. Balik ke penjara, warden akan suruh asingkan barang-barang dan mesti dipindahkan ke sel belakang sekali, seorang diri.

Diketika itu, kita akan tengok bagaimana banduan akhir menghabiskan kehidupannya. Sentiasa membaca Al-Quran. Apabila ustaz agama datang, majlis percakapan dan nasihat akan dipenuhi dengan tangisan air mata.

"Saya tinggalkan tanggungjawab saya pada ibu & ayah saya ustaz."

Pergilah waktu mana pun, kita akan tengok banduan akhir ini berdiri di depan Allah, sembahyang. Solatnya panjang, zikirnya banyak. Qurannya banyak, mengadu kepada Allah S.W.T..

Kenapa? Sebab dia tahu umur dia lagi 3 hari, lagi 2 hari. Tuan-tuan yang dirahmati Allah, apabila sampai hari Khamis, esok Jumaat pagi dia akan digantung.

Malam itu kita nak tidur lagi tuan-tuan? Tidak tidur sudah. Manusia yang tahu ajalnya, dia sudah tidak boleh tidur sudah tuan-tuan.

Sebab itu di antara rahmat Allah yangg besar adalah merahsiakan kematian kita supaya kita boleh makan, supaya kita boleh tidur, supaya kita boleh bermain dan sebagainya.

Kalau dia tahu lagi sebulan ajalnya, nescaya sebelum sebulan lagi dia sudah tidak akan bermain lagi. Tapi Allah S.W.T. merahsiakan kematian itu sebagai bukti dan rahmat Allah kepada saya dan kita semua.

Banduan akhir ini, walaupun dibuka rahsia kematian oleh Allah, maka dia jauh lebih beruntung daripada kita semua. Sebab dia tahu bila perlu bertaubat. Dia boleh bertaubat, Alhamdulillah.

Majoriti manusia yang dibawa menghadap Allah tidak sempat bertaubat kepada Allah S.W.T.. Sebab tidak tahu bila akan mati. Maka banduan akhir ini bakal pulang pada malam Jumaat. Alhamdulillah dia beruntung untuk mengaku di hadapan Allah.

"Ya Allah, aku berdosa di hadapanMu ya Allah. Aku mengaku bahawa selama ini aku melakukan kesalahan kepadaMu ya Allah! Ya Allah, ampunilah dosa aku ya Allah!"

Maka datang daripada seluruh keikhlasan, dihimpunkan di dalam hatinya untuk menghadap Allah. Untung dia.

Esok pagi atau malam itu, banduan akhir ini akan diberi pilihan untuk memilih makanan yang tidak melebihi lebih kurang RM 7.50. Dia diberi pilihan, boleh pilih sama ada char kuew teow, nasi ayam penyet, cucur udang.

Tuan-tuan, banduan akhir nak pilih makanan apa? Kebanyakan banduan akhir tidak lagi akan memesan apa-apa makanan. Waktu itu, sudah tidak lalu makan dah.

Kerana keesokan hari bila dia bangun, bukannya bangun pun bahkan malam itu adalah malam yang dia tidak akan tidur. Selalunya kes banduan akhir ini, dia bangun, dia solat subuh. Hukumannya mesti di antara jam 6 hingga 7 pagi.

Maka benarlah apa yang Allah sebut, dia sendiri tidak tahu bila dia akan mati. Walaupun harinya dia akan tahu, tetapi minit ke berapa, saat ke berapa nyawa dia akan keluar dia tidak tahu. Itu Rahsia Allah.

Ya benar. Dia disarungkan tali di lehernya pada jam 6.47 pagi contohnya. Tapi dia tidak tahu saat ke berapa dia akan kehabisan nyawa.

Esok paginya, banduan akhir akan diberi peluang untuk bercakap dengan ahli keluarganya.

Tuan-tuan bagi peluang bercakap dengan ahli keluarga, tidak ada ungkapan yang akan keluar. Hanya peluk dan tangisan, peluk dan tangisan. Sudah tidak boleh bercakap.

Nak cakap apa pun sudah tidak boleh. Nak cakap apa lagi?

Tidak ada apa yang boleh dipesan ketika itu. Yang boleh keluar hanya 2 perkataan sahaja. "Maafkan ayah. Maafkan ayah."

Bila peluk isteri, "Maafkan abg. Maafkan abg". Itu sahaja. Nak kemaafan sahaja disaat-saat akhir itu. Kemudian, dia akan dibawa ke situ lalu digantung.

ALLAH merahsiakan kematian itu untuk saya dan kita semua agar sentiasa melakukan persiapan untuk bertemu dengan Allah SWT.


Kisah Abang Mat : Melayu Muslim Yang Minum Arak Sejak Berusia 23 Tahun

Sebagai seorang wartawan, salah satu hobi beliau adalah menemuramah ahli masyarakat secara spontan di mana dia berada. Hayatilah kisah Abang Mat (bukan nama sebenar) seperti yang diceritakan kepada Ali Imran salah seorang wartawan bagi agensi berita BERNAMA.

"Saya dahulu umur 23 dah kena darah tinggi. Masa itu saya kuat minum arak."

Aku duduk semeja di Gerai Ah Kow, dengan Abang Mat (bukan nama sebenar) yang terletak di kalangan Medan Selera Jalan Raja Muda Musa, Kampung Baru. Aku menantikan ayat seterusnya dari beliau dengan penuh minat.

"Dahulu bila minum arak sambil makan sate. Kerja waktu itu dalam hutan, duit ada, dalam hutan minum, keluar hutan pergi joli," sambung Abang Mat.

"Bir sebotol baru seringgit lebih! Murah! Bukan macam sekarang dah berbelas ringgit," sambung beliau.

Awal 80-an beliau merantau ke Kuala Lumpur dari Perak selepas meletakkan jawatan sebagai anggota Pasukan Gerakan Am (PGA).

"Bila dah datang KL cara hidup dah lain. Masa dalam hutan kita banyak berjalan. Minum (arak) dan makan sate banyak mana pun tak apa." Dia sengih panjang. "Dah datang KL dah tak exercise tapi minum arak masih sama macam masa dalam hutan, memanglah rosak badan."

Kerja pertama Abang Mat di KL sebagai pengawal keselamatan. Pendapatan sedikit memaksa beliau bekerja di dua tempat. Waktu siang menjaga bangunan, malamnya menjaga rumah orang besar Maybank di Ukay Heights.

Nasib Abang Mat baik apabil bos Maybank tempat beliau bertugas dapat tahu beliau ada sijil MCE (nama lama SPM), lalu Abang Mat ditawarkan kerja sebagai kerani. Sewaktu lalui pemeriksaan kesihatan untuk masuk kerja inilah pihak hospital mengesan beliau ada darah tinggi.

Sambung Abang Mat. "kalau awak banyak berjalan kaki, darah tinggi, kencing manis tak akan hinggap. Saya makan ubat doktor lepas itu. Untung kena banyak berjalan kaki sebab setiap hari ke Bank Negara untuk tunaikan cek."

Walau bagaimanapun, arak tetap tak dapat dielak dalam hidup Abang Mat. Cerita beliau, bila pulang ke kampung, bekalan bir akan beliau dapat dari kedai runcit milik bapanya. Pada waktu itu memang sesuatu yang biasa kedai runcit menjual bir walaupun milik orang Melayu.

"Lagipun saya banyak hantar duit ke kampung. Kerja Maybank dapat gaji $600 lebih, malamnya saya masih jadi guard di rumah bos dapat $300 lebih. Mewah zaman tu," kata Abang Mat berseloroh. "Sebulan dapat $1000 lebih, besar lagi income saya daripada pegawai S1 yang ada ijazah baru dapat $800 lebih," jelas beliau.

Abang Mat meletak jawatan di Maybank selepas beberapa bulan bekerja. Beliau cuba pula merantau ke Singapura. "Di sana abang kerja kontrak. 10 tahun ulang alik Malaysia - Singapura. Bila tak ada duit abang masuk sana cari kerja. Bila duit banyak balik sini enjoy."

"Gaji hari. Satu hari SGD60. Lagi untung. Badan pun berpeluh. Lenjun. Buka baju, pakai seluar pendek dan selipar sahaja. Darah tinggi pun hilang," kata Abang Mat sambil ketawa.

"Waktu ini, balik Malaysia aja tukar duit, terus jadi kaya. Duduk minum mesti tiga botol besar letak sekali atas meja. Tonggang aja. Harga baru $4.50 sebotol. Gaji sehari $60 tukar sini dah dapat $120. Apa nak risau?"

Begitulah kehidupan Abang Mat, sampai dikejutkan dengan satu kejadian. Tersentak beliau hanya tahu tentang kematian ayahnya hanya selepas tiga minggu dikebumikan.

"Abang tengah enjoy di Thailand waktu itu. Zaman itu mana ada telefon. Bila masuk Singapura nak kerja, jumpa saudara yang tinggal di sana barulah mereka beritahu."

"Memang sedih sangat. Menangis-nangis. Duit tak ada. Kerja dulu dapat duit baru balik kampung."

Malangnya, kejadian itu membuat beliau jadi lebih tertekan. Arak semakin kerap jadi peneman. Sukar Abang Mat untuk berhenti minum. Duit banyak dalam usia yang masih muda tanpa ada tanggungan. Duit boleh dihabiskan tanpa risau.

Berhenti kerja kontrak di Singapura, beliau kerja dengan syarikat milik kerabat Di-Raja sebuah negeri yang menguruskan hal-hal ladang. "Kerja dengan mereka ni, mesti minum. Mereka pun kuat minum."

Bila kelab malam yang terhebat di KL dibuka di Plaza Yow Chuan , beliau dapat kerja sebagai pengawal pintu merangkap pengawal keselamatan.

"Di situ memang tempat minum. VVIP punya tempat. Anak raja, anak menteri, anak tauke-tauke ni semua boleh jumpa di situ," jelas Abang Mat.

Abang Mat hanya berhenti minum arak selepas kematian ibunya pada 2001. "Waktu itu abang punya keadaan dah tahap ketagih arak. Kalau tak minum badan naik menggigi-gigil. Bir biasa dah tak stim. Orang kata minum guna straw, pun tak stim. Ada yang kata tonggang terus sampai berbuih pun abang tak rasa stim."

Abang Mat menggeleng-gelengkan kepala sambil ketawa. "Abang campur dengan arak cina, arak siam memang dah kuat dah tu tapi badan abang dah tak tak rasa apa. Tak cukup stim semuanya."

"Tapi abang tahu arak ni kalau sampai tahap tinggi sangat nanti boleh terbakar hati. Jadi dengan mak pun dah meninggal, abang pun rasa daripada abang cari arak yang lagi kuat baik abang berhenti. Seksa betul nak berhenti. Hahahaha."

Kini sudah 11 tahun beliau berhenti minum arak dan tiada niat untuk kembali menjadi pemabuk. Pada umur hampir 60 tahun, beliau meneruskan hidup sebagai pemandu teksi.

"Sekarang abang tak sentuh langsung? Tak ada teringin nak minum balik?" tanya aku.

"Tuhan sayang aku, dik," kata dia sambil nampak mata nak berkaca. "Kau kalau ada kawan kau kaki minum, nasihat kan dia berhenti, tak kiralah dia melayu ke cina ke india."

Wartawan Awam dan juga bekas tukang hantar/tukang papah kawan-kawan yang mabuk balik rumah


8 Perkara Akan Musnah Dari Muka Bumi Jika Lebah Pupus

Umum tahu bahawa lebah adalah antara spesis haiwan yang paling rajin dan berdisiplin di dunia. Namun tak ramai yang tahu bahawa lebah adalah penyumbang terpenting dalam proses pendebungaan dan pertanian.

Masih tidak jelas kenyataan ini kerana ramai tak dapat gambarkan apakah kepentingan pendebungaan dan pertanian kepada dunia?

iluminasi.com ingin berkongsi 8 perkara yang akan musnah dari muka bumi jika lebah mengalami kepupusan.

Lebah juga agen pendebungaan utama bagi kopi, selain daripada buah-buahan dan sayur-sayuran. Jadi, ini membuatkan bekalan kopi dunia akan semakin merosot menyebabkan industri kopi musnah. Ya, mungkin kopi tidak penting bagi sesetengah orang dan tidak akan menyebabkan kebuluran jika lenyap dari muka bumi. Namun banyak industri-industri lain di dunia bergantung kepada pengeluaran dan penjualan kopi.

Sebagai contoh, keuntungan yang dihasilkan oleh Starbucks pada tahun 2016 sahaja adalah sebanyak RM89 billion, dan mempunyai kakitangan seramai 245,000. Itu baru Starbucks, tak termasuk syarikat kopi lain.

Selain itu, kopi juga merupakan hasil utama negara Amerika Latin terutamanya Guatemala, yang mana kebanyakan populasinya bekerja dalam industri kopi. Jadi, jika kopi lenyap, maka ratusan ribu atau jutaan pekerja di seluruh dunia akan mata pencarian.

Bahan fabrik yang paling popular di dunia adalah kapas. Dianggarkan 60% daripada pakaian wanita dan 75% daripada pakaian lelaki ketika ini menggunakan kapas sebagai bahan utama. Dan seperti yang anda boleh jangka, ya, lebah adalah agen pendebungaan terbesar bagi kapas.

Tanpa bantuan lebah, kapas boleh menjalankan pendebungaan sendiri namun sangat terhad. Tanpa lebah, industri kapas yang bernilai lebih RM420 billion ini akan merosot dan akhirnya lenyap. Ini secara tak langsung membuatkan penghasilan baju daripada kapas, juga terjejas dan akan lenyap juga.

Antara pakaian yang paling popular yang diperbuat daripada kapas adalah t-shirt dan juga seluar jeans.

Biofuel bermaksud bahan api yang dihasilkan secara langsung daripada benda hidup. Ia merupakan tenaga yang boleh diperbaharui, dan berfungsi sama seperti bahan api lain seperti petrol.

Bezanya adalah, ia tidak digali dari dasar lautan, tetapi dihasilkan daripada beberapa tumbuhan yang diproses menjadi etanol. Teknologi ini telah merevolusikan industri bahan api, lantas menghasilkan cara untuk mengekalkan pembekalan kuasa kepada kenderaan. Banyak negara kini sudah mengambil kesempatan ke atas teknologi canggih ini terutamanya Kanada.

Antara contoh paling baik adalah bahan api berasaskan kanola. Ia menjadi pilihan yang lebih baik daripada yang lain disebabkan oleh tahan pada suhu sejuk, tinggi kandungan minyak, dan tidak menghakis. Dan ya, tanpa lebah, minyak kanola tak akan wujud lagi. Lebah mendebunga tumbuhan asalnya (rapeseed) dan membuatkan penghasilan minyak kanola masih boleh bertahan sehingga hari ini.

Industri yang menjadi penyelesaian kepada masalah terbesar dunia (bahan bakar) ini akan musnah tanpa lebah.

Terdapat sekitar 100 tanaman utama di atas muka bumi ini yang mana 90% daripadanya menjadi bekalan makanan kepada kita. Antaranya termasuklah adalah bawang, kobis, kelapa, tomato, cili, timun, epal, pisang, jagung dan banyak lagi. Lebah adalah agen pendebungaan utama kepada 70% daripada tanaman-tanaman.

Jika dihitung, 63% daripada tanaman dunia bergantung secara langsung kepada haiwan kecil ini. Ya, memang ada agen pendebungaan yang lain selain lebah, namun ia adalah terlalu sedikit berbanding lebah. Sebagai contoh, kelawar adalah agen pendebungaan kedua terbesar selepas lebah.

Namun kelawar lebih tertarik kepada tumbuhan yang mempunyai warna yang pudar termasuklah jambu dan buah ara, yang mana pasaran globalnya adalah sangat rendah. Malah, hasil-hasil ini tidak mampu untuk menampung 7 billion populasi dunia.

Bila disebutkan mengenai industri pengangkutan trak, ramai di antara kita tak terfikirkan mengenai buah-buahan dan sayur-sayuran. Tapi realitinya, terdapat permintaan yang sangat tinggi terhadap pemandu trak untuk menghantar makanan di seluruh dunia.

Jadi, dengan musnahnya 63% daripada bekalan makanan utama manusia, ia akan memberikan impak yang tersangat besar kepada industri pengangkutan lori dan trak. Ia juga akan mencetuskan masalah kebuluran, serta menambahkan jumlah pengangguran di kalangan pemandu lori.

Bagi menternak haiwan ternakan untuk dijadikan sumber makanan, 4 perkara penting perlu ada iaitu pelawas, biji-bijian, bijian minyak dan produk sampingan. Bahan pelawas dan bijian seperti rumput, jagung dan gandum mampu bertahan dengan mendebunga sendiri melalui angin. Produk sampingan pula dihasilkan daripada apa sahaja yang berkhasiat yang membekalkan nutrein dan kalori kepada haiwan ternakan.

Namun, bijian minyak seperti kanola dan bunga matahari, hanya diperoleh daripada tumbuhan yang didebungakan oleh lebah sahaja. Bijian minyak merupakan sumber protein utama kepada haiwan ternakan seperti lembu yang membantu ternakan membesar dengan baik dan sihat seterusnya membekalkan daging yang banyak kepada manusia.

Haiwan ternakan yang kekurangan nutrien dari bijian ini alkan mengalami masalah kesihatan seperti tumbesaran terbantut, pembiakan yang berkurangan dan keinginan untuk makan tanah. Jadi, selain sayuran dan buahan, bekalan daging juga akan semakin merosot tanpa lebah.

Ekonomi di seluruh dunia sebenarnya agak bergantung kepada kehadiran lebah dalam ekosistem. Ekonomi Amerika Latin sangat bergantung kepada penjualan pisang di mana negara-negara di benua ini mengeksport 13 billion tan pisang setiap tahun. Jumlah ini sangat tinggi berbanding dari Asia sebanyak 2 tan dan 600,000 tan dari Afrika.

Di Asia pula, produk pertanian utama seperi kapas, bijian minyak dan buahan lain menyumbang kepada sebahagian besar ekonominya. Sebanyak 4% daripada produk pertanian ini menyumbang kepada KDNK China. Ekonomi Afrika juga bergantung kepada buah-buahan dan sayur-sayuran serta produk pertanian berasaskan minyak.

Dan kesemua ekonomi ini sangat berharap kepada kerja-kerja lebah dalam mengekalkan kewujudan tumbuhan-tumbuhan tersebut. Jumlah keseluruhan hasil tanaman melalui bantuan lebah melebihi RM126 billion setiap tahun. Jika agen pendebungaan ini pupus, ia akan memberikan impak yang sangat dahsyat kepada ekonomi dunia dan perdagangan antarabangsa.

Dan akhir sekali, benda yang akan lupus dari muka bumi ini jika populasi lebah lenyap, adalah umat manusia. Banyak jurutera dan saintis percaya bahawa manusia tak mampu untuk meneruskan kehidupan dalam jangka masa yang lama, selepas kepupusan lebah. Namun ramai juga yang ragu-ragu dengan teori ini, antaranya adalah "Science Focus" oleh BBC. Mereka berhujah dan tidak bersetuju dengan kesan yang akan berlaku terhadap manusia jika lebah pupus.

Namun, lebih banyak saintis yang bersetuju dengan teori ini yang mana manusia bergantung kepada lebah secara langsung. Malah, saintis-saintis menggelarkan lebah sebagai spesis paling berharga di dunia, mengatasi kulat, plankton, kelawar, dan juga primata.

Dr. George McGavin dari sebuah NGO, Earthwatch (Penyelidikan alam sekitar) mengakui bahawa dunia tanpa lebah sangatlah membinasakan. Hanya masa yang dapat menentukan sama ada ia benar atau tidak.


10 Perkara Pelik Tentang Budaya Dan Masyarakat Jepun

Masyarakat Jepun terkenal sebagai masyarakat yang sangat sopan dan jujur. Sudah pasti anda pernah mendengar tentang kisah mereka yang kehilangan barang berharga di Jepun, dan menjumpainya semula sama ada di balai polis mahupun di tempat yang tercicir.

Namun, mereka kadang kala agak pelik dari pelbagai segi. Di sini penulis ingin berkongsi perkara pelik tentang budaya dan masyarakat Jepun secara keseluruhannya.

Di kebanyakan negara di dunia, tidur di ofis adalah satu perkara yang boleh membawa kepada kemurkaan bos. Namun, budaya di Jepun adalah sebaliknya. Masyarakat Jepun sememangnya terkenal sebagai masyarakat yang sangat bekerja keras.

Tidur di tempat kerja dibenarkan di negara matahari terbit. Budaya mereka mengiktiraf pekerja yang bekerja keras dengan 'memaksa' mereka untuk melakukan 'inemuri', tidur sebentar ketika bekerja supaya segar untuk meneruskan pekerjaan seharian di ofis.

Orang Jepun memang sangat bekerja keras, sampai ada yang mati kerana kepenatan seperti yang dilaporkan di media sosial baru-baru ini. Untuk membaca tentang kes tersebut, sila KLIK SINI.

Sekiranya inemuri dibenarkan di Malaysia, pasti tidak akan siaplah kerja, mengamuk bos.

Hotel ini menjadi trend di Jepun dibina untuk pasangan yang ingin melempiaskan nafsu serakah mereka. Dikatakan seramai 2% populasi Jepun akan ke hotel ini setiap hari. Hotel cinta mempunyai mempunyai 2 kadar bilik yang berbeza, untuk yang sekadar 'berehat' dan yang bermalam.

Kebanyakan hotel cinta terletak berhampiran stesen keretapi, lebuh raya atau kawasan perindustrian. Terdapat hotel yang menyediakan bilik dengan katil, cermin dinding dan lampu syiling yang boleh berpusing. Menarik bukan?

Sekiranya hotel ini dibenarkan wujud Malaysia, penulis merasakan hotel tersebut pasti penuh tempahannya. Malangnya, Islam itu suci, mengharamkan maksiat seperti hubungan seksual pasangan yang tiada ikatan yang sah.

Disebabkan hal ini, maka berpusu-pusulah pasangan yang tiada ikatan ini ke taman-taman pada waktu tengah malam di dalam kereta cinta demi nafsu serakah mereka.

Orang Jepun dikenali sebagai masyarakat yang sangat sopan santun dan penuh tata tertib. Namun, apabila melibatkan memakan makanan berkuah seperti mee sup contohnya, mereka perlu makan dengan berbunyi (slurping).

Menurut budaya Jepun, slurping memberikan kepuasan dan sebagai tanda penghargaan. Kalau dalam masyarakat Melayu terutamanya, berbunyi ketika makan makanan berkuah dianggap sebagai sangat tidak sopan.

Gigi bertindih atau berbaris dua menjadi trend masa kini di kalangan remaja Jepun. Sekiranya gigi bertindih, mereka tidak akan ke instagram bagi mencari braces palsu yang murah dari scammer yang langsung tidak bertauliah mahupun mempunyai latar belakang akademik pergigian.

Sebaliknya, mereka akan bangga dengan gigi mereka. Bagi yang bergigi tersusun di Jepun, mereka akan berjumpa dengan pakar gigi bertauliah bagi mendapatkan gigi bertindih.

Bagi lelaki yang bujang mahupun loner di Jepun, mereka boleh ke cuddle cafe bagi mendapatkan khidmat peluk secara percuma dari staf wanita. Kafe berkonsepkan peluk ini pertama kali dibuka 3 tahun lalu.

Walaupun boleh mendapatkan pelukan percuma, hubungan intim adalah tidak dibenarkan sama sekali. Sebaliknya, lelaki yang inginkan servis ekstra seperti merenung mata ke mata perlu membayar sebanyak ¥1000 (RM38) untuk seminit. Untuk membelai rambut staf wanita di kafe ini, mana-mana jantan keparat perlu membayar jumlah yang sama bagi tempoh 3 minit.

Jika anda ke Jepun, jangan lupa ke Akibahara untuk merasai pengalaman ini.

Festival bogel yang disambut setiap tahun di Jepun ini dikenali sebagai Hadaka Matsuri. Sekiranya anda sebagai seorang lelaki, pasti anda berasa teruja mendengar festival bogel Jepun ini. Anda mungkin sedang membayangkan untuk ke Jepun dalam masa terdekat supaya dapat merasai pengalaman festival ini.

Dukacita dimaklumkan bahawa festival ini hanya melibatkan beribu-ribu lelaki Jepun, yang percaya membuka pakaian di khalayak ramai membuatkan mereka boleh meresap semangat kejahatan ke dalam badan mereka, mengikut kepercayaan nenek moyang mereka.

Hanya bahagian intim mereka akan ditutup, dengan menggunakan sehelai 'fundoshi'.

Bagi yang pernah ke Jepun, pasti anda telah melihat vending machine di mana-mana sahaja. Vending machine di Jepun tidak ada bezanya dengan mesin yang terdapat di Eropah mahupun Malaysia sendiri.

Perbezaan ketara antara vending machine di Jepun dengan negara-negara lain adalah kandungan mesin tersebut, yakni barang yang dijual. Barang yang dijual termasuklah telur segar, beras, tisu tandas, bunga segar, majalah porno, bateri mahupun pakaian dalam dan ketam hidup.

Lokasi mesin ini di mana-mana sahaja, termasuklah di Mount Fiji.

Selain porno, Jepun turut terkenal dengan kemajuan teknologi melalui syarikat-syarikat mereka seperti Yamaha, Nissan, Honda, Panasonic dan banyak lagi. Ramai yang berpendapat teknologi menyebabkan manusia menjadi semakin malas. Adakalanya perumpaan ini betul.

Contohnya, penciptaan eskalator terpendek di Jepun ini. Malas sangat tu, rasanya tiga langkah sahaja tingginya. Eskalator ini terletak di arah bawah tanah di More's Department di Kawasaki, dengan ketinggian menegak 32.8 inci.

Prank ini selalu dimainkan oleh kanak-kanak di sekolah semasa zaman penulis di sekolah rendah. Namun di Jepun, prank ini dipraktikkan oleh orang dewasa terhadap sesiapa sahaja, termasuklah orang yang tidak dikenali.

Mereka akan menjerit 'Kancho' ketika melakukan aksi ini, dan mangsa pasti akan mengalami kesakitan yang amat. Pasti mangsa akan mengalami betapa peritnya prank kancho ini.

Berdasarkan lagenda, kemaluan seorang gadis muda telah disumpah oleh syaitan yang lapar dan bergigi tajam. Sebagai akibat, suami melalui perkahwinan pertama dan kedua telah mati terbunuh pada malam perkahwinan mereka.

Seorang tukang besi tampil untuk membantu dengan mereka kemaluan lelaki diperbuat daripada besi bagi mematahkan gigi syaitan tersebut dan sebuah tugu dibina sebagai penghormatan terhadap tukang besi tersebut.

Kini, festival disambut bersempena peristiwa tersebut dengan membawa kemaluan lelaki mengelilingi bandar. Malah, masyarakat Jepun turut menyambut festival itu dengan pelbagai makan serta dekorasi berbentuk kemaluan lelaki.

Daripada sejumlah orang dewasa Jepun yang diambil menjadi keluarga angkat, 98% daripadanya adalah lelaki. Tujuan mengambil seseorang menjadi anak angkat adalah lebih kepada sebagai menjadi pewaris harta kerana ketiadaan anak.

Di Malaysia, kita ke Tesco, Giant mahupun Mydin untuk beli makanan dalam tin, dan sekali sekala akan ke restoran untuk makan makanan luar selain masakan sendiri. Berbeza di Jepun, mereka ke restoran untuk makan makanan dalam tin.

Di Jepun, daging kuda dimakan mentah. Nampak macam sedap sangat tu, anda berani cuba tak?

Bagi lelaki Jepun yang inginkan kasih seorang wanita namun tidak berkemampuan mendapatkan kekasih, mereka boleh tidur atas bantal peha seperti ini.

Bagi wanita Jepun yang sunyi, mereka boleh mendapatkan bantal peluk ini bagi menemani mereka di kala mereka berduka mahupun putus cinta. Tapi bagi penulis yang ni agak menakutkan terutamanya kalau terjaga pada waktu malam dengan bantal ni memeluk.

Orang Jepun memang kreatif, kadang-kadang sampai jadi pelik pun ada. Kasut ini nampak unik!

Jepun amat maju dari teknologi sehinggakan tandas mereka pun sangat istimewa. Nak buang air besar memang mudah di Jepun. Bagi yang kaki online dalam tandas, tandas di Jepun ada USB port.

Tren di Jepun adalah sangat efisyen berbanding KTM di Malaysia, yang lebih menepati masa. Walaupun begitu, kerana kepadatan penduduk di Jepun, tren mereka tidak mampu menampung jumlah yang ramai dalam satu-satu masa.

Maka, wujudlah pekerjaan train pusher bagi menolak pengguna tren ke dalam tren ketika sesak terutamanya pada waktu puncak.

Orang Jepun memang makan pelbagai makanan pelik, sampai coklat pon boleh jadi macam sushi. Coklat Kit Kat di Jepun ada pelbagai perisa termasuklah perisa baked potato, sos soya mahupun wasabi. Banyak lagi perisa pelik lain di sana, namun ini antara yang popular di sana.


Kisah Kejayaan Bagaimana Tony Fernandes Membina Empayar AirAsia

Kelmarin merupakan hari perkahwinan Tan Sri Tony Fernandes dengan kekasihnya, Chloe yang berasal dari Korea Selatan. Mereka mengikat tali pernikahan di Cote d'Azur di Perancis.

Perkahwinan tersebut telah dihadiri oleh keluarga terdekat, teman rapat serta pegawai tertingi AirAsia, termasuklah pengerusi AirAsia dan CEO Tune Group iaitu Kamarudin Meranun. Antara VIP lain yang turut hadir adalah pengerusi CIMB Group, iaitu Nazir Razak sebagai best man.

Hampir semua rakyat Malaysia kenal siapa Tony Fernandes, namun tidak ramai tahu kisahnya bersama AirAsia. Di sini penulis ingin berkongsi kisah inspirasi bagaimana Tony Fernandes memulakan AirAsia, sehingga berjaya membina sebuah empayar perniagaan yang sangat kukuh, yang membuatkan Malaysia dikenali di mata dunia.

Anthony Francis Fernandes dilahirkan di Kuala Lumpur pada 30 April 1964, berbapakan seorang lelaki India yang berasal dari Goa, India. Ibunya yang berasal dari Melaka mempunyai darah campuran India Malayali dan Asia-Portugis. Sewaktu kecil, beliau selalu mengikuti ibunya menjual Tupperware.

Beliau mendapat pendidikan awal di The Alice Smith School di Kuala Lumpur. Pada usia 12 tahun, beliau menyambung pelajaran ke sebuah sekolah berasrama di Epsom College, England.

Setelah tamat sekolah menengah, beliau ke London School of Economics (LSE) untuk program matrikulasi dan menamatkan pelajaran di universiti yang sama dalam Ijazah Sarjana Muda Perakaunan.

Setelah tamat pengajian universiti, Tony bekerja di Virgin Atlantic sebagai seorang auditor, dan kemudiannya menjadi seorang eksekutif kewangan di Virgin Records milik Richard Branson di London dari tahun 1987 sehingga 1989.

Beliau kemudiannya berjaya menjadi salah seorang ahli akauntan professional melalui Association of Chartered Certified Accountants (ACCA) pada tahun 1991 dan menjadi ahli fellow pada 1996. Buat masa kini, beliau juga merupakan seorang ahli Institute of Chartered Accountants in England and Wales (ICAEW).

Tony merupakan bekas eksekutif di Warner Music Malaysia, dan pernah mengetuai Warner Music Group sebagai naib presiden bagi kawasan asia tenggara dari tahun 1992 sehingga 2001.

Apabila Time Warner Inc. mengumumkan penggabungan dengan America Online Inc., beliau meninggalkan syarikat itu untuk mengejar impiannya memulakan syarikat penerbangan tambang murah.

Sejak kecil, Tony mempunyai cita-cita untuk memulakan syarikat penerbangannya sendiri. Ketika berusia 6 tahun, beliau menceritakan kepada bapanya tentang impian beliau untuk memulakan sebuah syarikat penerbangan.

Namun bapa beliau yang merupakan seorang doktor perubatan menyindir dengan berkata, "Sekiranya kau jadi lebih dari seorang doorman di Hilton Hotel pun, aku sudah cukup gembira."

Setelah lama berkelana di United Kingdom, Tony akhirnya pulang ke Malaysia dengan hasrat untuk menubuhkan sebuah syarikat penerbangan tambah murah. Beliau menceritakan idea tersebut kepada teman rapatnya iaitu Datuk Kamarudin Meranum yang merupakan bekas kakitangan sebuah bank pelaburan (kini beliau merupakan Pengarah Eksekutif AirAsia).

Tony bersama Kamarudin bersetuju untuk bersama memulakan syarikat penerbangan dan mereka bersama mengeluarkan wang simpanan masing-masing dan berjaya mengumpulkan modal permulaan sebanyak RM1 juta. Beliau masih ingat lagi tarikh tersebut, iaitu pada Mei 2001.

Mereka berdua kemudiannya menjemput sahabat karib mereka daripada industri muzik iaitu Aziz Bakar untuk bersama mereka. Melalui bantuan Datuk Pahamin A. Rejab, beliau berjaya berjumpa dengan bekas Perdana Menteri Malaysia ke-4 iaitu Tun Dr. Mahathir Mohamad pada Oktober 2001.

Nota: Datuk Pahamin A. Rejab merupakan bekas setiausaha agung Kementerian Perdagangan Dalam Negeri dan Hal Ehwal Pengguna. Beliau banyak membantu industri muzik dalam memerangi cetak rompak.

Daripada bermula dari kosong, Tun menasihatkan Tony untuk membeli sebuah syarikat penerbangan sedia ada kerana kerajaan sudah tidak lagi mengeluarkan lesen bagi syarikat penerbangan baru pada ketika itu.

Pada 8 September 2001, Tony membeli AirAsia Sdn. Bhd daripada DRB-Hicom Bhd. menerusi Tune Air Sdn. Bhd. dan menjadi CEO syarikat tersebut. Pengambil alihan AirAsia dan Tune Air datang bersama sebuah pakej, iaitu 2 buah Boeing 737 yang usang, lebih kurang 200 orang pekerja serta hutang sebanyak RM20 juta dengan Malaysia Airlines Bhd., Malaysia Airport Holdings Bhd. dan Petronas.

Tony Fernandes mempunyai banyak pengalaman dalam bidang perakaunan dan muzik, namun bidang penerbangan adalah sangat asing bagi beliau. Mengendalikan syarikat penerbangan bukanlah seperti mengendalikan kedai runcit, ianya adalah sangat sukar.

Seorang yang berani mencuba demi mencapai cita-cita, beliau meneruskan hasrat untuk bersama AirAsia walaupun beliau tahu AirAsia datang dengan satu bebanan, iaitu hutang yang sangat banyak.

Keputusannya membeli syarikat bermasalah ini dilihat sebagai tindakan kurang bijak oleh ramai pihak kerana hutang yang terpaksa ditanggung beliau. Beliau sanggup mencagarkan rumah kepada bank, dan menggunakan wang simpanan demi melangsaikan hutang AirAsia dan menstabilkan syarikat tersebut.

Tony percaya bahawa pelanggan di Asia akan menggunakan khidmat syarikat yang baru diambil alihnya itu sekiranya beliau bakal menyediakan servis yang baik dengan harga yang berpatutan.

Selepas mengambil alih AirAsia, Tony dan rakan-rakan diberi masa 6 bulan oleh kerajaan untuk menyelesaikan kesemua hutang tertunggak. Dengan modal yang terhad, mereka sangat terdesak.

Beliau mengambil alih AirAsia pada 8 September 2001. 3 hari kemudian, suatu insiden yang sangat dasyat melibatkan industri penerbangan telah berlaku. Insiden 9/11 di Amerika Syarikat menyebabkan ramai netizen di seluruh dunia takut untuk menaiki kapal terbang, takut akan serangan pengganas.

3 hari selepas serangan 9/11, jumlah penumpang kapal terbang menurun sebanyak 2.7% dan tidak pulih untuk beberapa tahun. Keadaan yang tidak menentu akibat serangan ini boleh mematahkan semangat sesiapa sahaja yang baru cuba berjinak dengan industri penerbangan.

Namun, Tony bukan seorang yang mudah patah semangat malah, beliau seorang yang sangat berani dengan mengambil risiko membeli AirAsia yang sudah bermasalah. Tidak ramai pihak daripada industri penerbangan dapat melihat apa yang beliau lihat, mahupun mempunyai keberanian seperti beliau, untuk mengubah nasib AirAsia.

Walaupun tiada pengalaman dalam industri ini, semangat beliau mengatasi segala masalah di depan mata. Menurut Tony, insiden 9/11 bukanlah bala, namun suatu kejadian yang membantu AirAsia.

Selepas insiden tersebut, kos pajakan kapal terbang turun mendadak sebanyak 40%. Disebabkan kejadian tersebut, MAS terpaksa membuang ramai pekerja kerana kekurangan permintaan pelanggan untuk menaiki pesawat. Ini bermakna staf yang berpengalaman dari MAS sudah sedia untuk bekerja untuk AirAsia.

Beliau percaya rakyat Malaysia akan menggunakan servis penerbangan murah yang boleh mengurangkan masa perjalanan serta menjimatkan wang, terutamanya ketika ekonomi yang kurang memberangsangkan pada waktu itu.

Ketika detik kritikal pada permulaannya, beliau berjaya menstabilkan AirAsia melalui kontrak syarikat tersebut dengan Tabung Haji yang diwarisi daripada DRB-Hicom. Kontrak yang berbaki 2 tahun tersebut telah menjana keuntungan yang banyak buat AirAsia, dan menjadi penyelamat di waktu genting itu.

Sumber Foto: utusan.com.my (Datuk Nasser Abdul Kassim dua dari kanan)

Pelaksanaan dan pengurusan kontrak tersebut berjaya dengan bantuan seorang rakan beliau, iaitu Datuk Nasser Abdul Kassim. Kontrak tersebut tidak disambung walaupun telah dilaksanakan dengan jayanya kerana ia diserahkan kepada MAS.

Nota: Datuk Nasser Abdul Kassim merupakan bekas pemain gitar base kumpulan Discovery. Beliau kini merupakan Pengarah Rantau Kargo AirAsia.

Bagi Tony, beliau sangat bangga kerana kejayaan AirAsia adalah kerana usaha mereka sendiri, tanpa bantuan subsidi daripada kerajaan. Tiada yang istimewa tentang AirAsia, sesiapapun boleh melakukannya dengan syarat mempunyai azam yang kuat.

Kini, setelah 16 tahun beroperasi, Tony dan rakan-rakan berjaya membuktikan syarikat Malaysia setanding dengan syarikat luar, mampu bertanding di pentas antarabangsa dan mengubah lanskap industri penerbangan negara selaras dengan misi syarikat tersebut, iaitu "Now Everyone Can Fly".

Kini, AirAsia telah menjadi sebuah empayar lebih daripada sekadar syarikat penerbangan, dengan menceburi industri-industri lain. Antara kejayaan Tony Fernandes sebagai wakil AirAsia Group adalah:

Ini adalah antara nasihat Tony Fernandes kepada mereka yang ingin menceburi bidang perniagaan dan keusahawanan:


Sejarah Ciptaan Syabu (Methamphetamine) Dadah Yang Paling Banyak Disalahgunakan

Dahulu, methamphetamine digunakan rawatan perubatan bagi penyakit narcolepsy, asma dan ubat untuk turunkan berat badan. Malah, ia juga digunakan ketika Perang Dunia Kedua di mana kedua-dua pakatan Allies dan Axis memberikan dadah ini kepada tentera mereka supaya sentiasa segar dan berjaga.

Namun, penggunaannya menjadi semakin meluas dan disalahgunakan sehinggalah ia diharamkan di Amerika Syarikat menjelang tahu 1970.

Sebelum ini iluminasi.com telah berkongsi mengenai tanda-tanda pengambilan syabu dan kesan pengambilan syabu kepada badan. Namun, dari mana datang syabu? Siapa yang mula-mula menghasilkannya, dan mengapa?

Manusia pertama yang mengsintesis amphetamine, adalah Lazar Edeleanu, seorang ahli kimia Romania, pada tahun 1887 di Universiti Berlin. Ia bagaimanapun namun tidak digunakan secara klinikal. Stimulan jenis amphetamine ini dihasilkan sebagai alternatif kepada tumbuhan ephedra.

Ephedra adalah sejenis tumbuhan renek yang mana ekstraknya digunakan dalam perubatan tradisional Cina untuk lebih daripada 5,000 tahun.

Dan pada tahun 1885, seorang ahli kimia yang berasal dari Jepun, Nagai Nagayoshi, telah menemukan bahan kimia yang aktif dalam ephedra ketika beliau sedang menuntut di Jerman. Bahan kimia jenis stimulan tersebut dikenali sebagai ephedrine. Susulan penemuan ini, Nagai telah berjaya mengsintesis methamphetamine buat pertama kali di dunia, daripada ephedrine, di Jepun.

Namun, methamphetamine sangat sukar untuk dhasiklan, sehinggalah seorang lagi ahli kimia Jepun, Akira Ogata, memperkemaskan proses penghasilan methamphetamine. Beliau telah menggunakan fosforus dan iodin untuk mengurangkan ephederine menjadi bentuk kristal, dan telah menghasilkan "crystal meth" yang pertama di dunia.

Ramai yang menganggap kedua-dua jenis dadah ini adalah sama. Tidak, ia dua dadah yang berbeza, walaupun mempunyai banyak persamaan. Pertamanya, amphetamine adalah dadah yang bagus dan mempunyai pelbagai kegunaan, termasuklah dalam perubatan seperti pil diet, namun telah diharamkan kerana disalahgunakan.

Amphetamine juga mampu meningkatkan fokus dan memanjangkan kejelasan mental, dan oleh sebab itu ia digunakan dalam rawatan pesakit ADHD.

Bagi methamphetamine pula, ia adalah amphetamine yang telah di-metilkan sebanyak dua kali (ampthetamine di-metilkan hanya sekali). Dan disebabkan methamphetamine dimetilkan sebanyak dua kali, ia lebih cepat bertindak, lebih berkesan dan menyebabkan ketagihan yang kuat, membuatkan ia menjadi lebih bahaya.

Methamphetamine paling banyak digunakan sebagai dadah rekreasi yang digunakan untuk mendapatkan rasa khayal. Namun, methamphetamine hidroklorida digunakan dalam penghasilan ubat Desoxyn yang juga untuk merawat pesakit ADHD dan masalah obesiti oleh kanak-kanak dan orang dewasa, seperti amphetamine.

Methamphetamine adalah toksik kepada neuron otak dan juga telah terbukti merosakkan neuron serotonin dalam otak, manakala amphetamine tidak.

Kedua-dua amphetamine dan methamphetamine tidak selamat untuk digunakan, tapi amphetamine digunakan dalam beberapa ubat ubat preskripsi. Amphetamine boleh diambil secara oral HANYA apabila ia digunakan BETUL-BETUL seperti apa yang diarahkan oleh doktor, dan dibawah pengawasan doktor.

Manakala bagi methamphetamine pula TIDAK SELAMAT untuk diambil secara oral dan tidak harus digunakan walau dengan alasan apa sekalipun.

Pada tahun 1932, syarikat farmaseutikal Amerika seperti Smith, Kline dan French mula memasarkan "inhaler amphetamine" bagi pesakit asma dan masalah hiung tersumbat. Inhaler tersebut yang diberi nama Benzedrine pada mulanya boleh didapati tanpa preskripsi doktor, dan orang mula mengetahui ia boleh memberikan "feel" dan rasa bertenaga.

Untuk mengatasi masalah ini, syarikat farmaseutikal mula menukarkan penghasilan Benzedrine dalam bentuk pil untuk merawat masalah narcolepsy iaitu masalah tidur.

Syarikat farmaseutikal Jerman, Temmler, pula telah memasarkan pil methamphetamine sebagai ubat tanpa preskripsi dibawah jenama Pervitin ketika Perang Dunia Kedua. Pil ini memberikan respon kepada badan sama seperti adrenalin yang memberikan rasa fokus dan berjaga-jaga, serta kesanggupan untuk mengambil risiko.

Tentera-tentera Jepun, Amerika Syarikat, British dan juga Jerman dikatakan mengambil pil ini bagi meningkatkan ketahanan serta menangguhkan keletihan ketika perang berlangsung.

Malah, juruterbang Jepun yang diarahkan untuk "kamikaze" juga diberikan dos Pervitin yang tinggi sebelum melakukan misi bunuh diri itu. Pekerja Jepun di kilang-kilang turut mengambil pil ini untuk bekerja lebih masa.

Bagi tentera Jerman yang berada di barisan hadapan dan juruterbang jet pejuang diarahkan mengambil stimulan yang mengandungi gabungan methamphetamine dan kokain.

Pada tahun 1980-an, Amerika Syarikat mula mengetatkan peraturan terhadap penjualan dan penggunaan epherine yang digunakan untuk menghasilkan meth kristal. Ia membuatkan makmal haram yang menghasilkan meth, mencari alternatif lain iaitu pseudoephedrine, sejenis bahan kimia yang terkandung dalam kebanyakan ubat selesema.

Menjelang awal tahun 1990-an, penggunaan meth kristal naik dengan mendadak, dan di antara tahun 1994 dan 2004, penggunaan meth di kalangan orang dewasa di Amerika Syarikat meningkat daripada 2% kepada 5%.

Dan pada tahun 2006, Laporan Dadah Dunia Pertubuhan Bangsa-Bangsa Bersatu menggelarkan meth sebagai dadah yang paling banyak disalahgunakan di atas muka bumi.


10 Jenama Luar Yang Ramai Sangka Berasal Dari Malaysia

Artikel kali ini berkaitan jenama luar yang ramai sangkakan jenama Malaysia, namun salah tanggapan kita. Jenama-jenama dalam senarai ini kebanyakkannya telah lama diasaskan, pada ketika negara kita masih pun belum merdeka.

Nama pun ayam, mestilah produk Malaysia, betul tak? Jawapannya salah. Sejarah Ayam Brand berbalik kepada seorang lelaki Perancis yang bernama Alfred Clouet. Beliau mengasaskan produk ini di Singapura pada tahun 1892, yang ketika itu merupakan sebahagian daripada Malaya di bawah pemerintahan British.

Bisnes Ayam Brand pada ketika itu lebih kepada membekalkan makanan untuk pekerja koloni, serta membekalkan bahan-bahan binaan. Produk makanannya pada ketika itu dilihat sebagai produk mewah kerana makanan tin masih belum mampu dibeli rakyat.

Kini, jenama Ayam Brand dimiliki oleh Denis Frerez Group, dan mereka menjadi pembekal utama makanan tin di sekitar Asia.

Kita jangan jadi macam negara jiran kita, semua benda pun nak claim produk mereka. Ayam Brand adalah produk Singapura.

Penulis berasa nostlagia sangat bila teringat sewaktu di sekolah rendah berebut-rebut dengan rakan sekolah untuk mendapatkan secawan air Milo dari lori berwarna hijau terutamanya ketika hari sukan. Selain teh ais, milo ais menjadi minuman kegemaran rakyat Malaysia.

Milo pada asalnya diasaskan oleh Thomas Mayne, seorang ahli kimia industri dan pencipta pada tahun 1934. Beliau melancarkan produk tersebut di Sydney Royal Easter Show, dan mula menghasilkan Milo berskala besar di kilang yang terleta di Smithtown, New South Wales, Australia.

Nama Milo diambil dari seorang legenda atlit gusti Greek yang terkenal kerana kekuatan tenaga beliau. Atlit tersebut adalah Milo of Croton.

Bagi kebanyakan rakyat Malaysia, kopi Nescafe 3-in-1 menjadi pembuka hari mereka. Sedihnya, kopi kegemaran kita ini bukanlah produk Malaysia. Nescafe dimiliki oleh sebuah syarikat Switzerland, iaitu Nestlé.

Nestlé diasaskan oleh Henri Nestlé sekitar tahun 1866. Produk pertama beliau adalah makanan bayi berasaskan susu.  Pada tahun 1867, Daniel Peter, seorang pakar coklat, mula menyempurnakan ciptaan Nestlé melalui proses pembuatan susu coklat. Nestlé turut memainkan peranan penting dalam mencipta proses tersebut.

Henri Nestlé bersara pada 1875 namun syarikat tersebut yang di bawah pengurusan dan pemilikan baru mengekalkan nama Nestlé sebagai nama syarikat.

Maggi menjadi kegemaran rakyat Malaysia, terutama mereka yang belajar di sekolah asrama penuh mahupun universiti. Memasak Maggi adalah mudah dan cepat, menjadi makanan asas ketika peperiksaan menjelang.

Maggi sebenarnya adalah sebuah jenama, bukannya sebuah produk sahaja. Selalunya kalau orang menyebut Maggi, pasti terbayang mee segera berperisa kari. Penulis sendiri masih tidak percaya yang Maggi ini bukan produk tempatan.

Maggi diasaskan oleh Julius Maggi pada tahun 1884 di Switzerland, setelah beliau mengambil alih kilang ayahnya. Produk Maggi dengan cepat mendapat tempat di hati rakyat penduduk pada ketika itu, dan beliau menjadi pengasas kepada industri pembuatan makanan.

Debunk: Makan maggi tidak menjadikan anda lembab, ia menjadikan anda kenyang.

Hampir setiap daripada kita pasti pernah memiliki kasut Bata. Sebahagian daripada rakyat Malaysia menganggap memakai kasut Bata sebagai tidak cool seperti jenama-jenama lain kerana ia produk tempatan. Ramai yang ingat nama Bata itu ialah batu bata yang digunakan untuk membuat pembinaan.

Sebenarnya Bata telah diasaskan oleh 3 orang adik beradik iaitu Anna, Tomas dan Antonin Bata di Republick Czech pada tahun 1894. Kini, syarikat ini berpangkalan di Switzerland.

Untuk mengetahui sejarah Bata yang lebih terperinci, sila KLIK SINI.

Pada zaman sekolah dahulu, sekiranya anda memiliki pen atau pensil mekanikal Pilot (kita panggil pensil shaker), anda seorang yang cool. Masihkan anda ingat perasaan apabila hilang pensel jenama ini, betapa geramnya anda?

Pilot sebenarnya merupakan produk keluaran Jepun. Nama pilot itu sendiri langsung tidak menggambarkan bahawa ianya dari Jepun, lebih kepada barat. Pilot sebenarnya diasaskan oleh Ryosuke Namiki dan Masao Wada pada tahun 1918 dengan nama syarikat Namiki Manufacturing Company.

Kini, produk keluaran Pilot digunakan di seluruh dunia terutamanya di Eropah seperti di Jerman, Perancis dan United Kingdom.

Pengalaman paling best semasa kecil adalah kehilangan pensil shaker, terasa nak mengamuk bila hilang.

Horlicks menjadi kegemaran penulis sendiri. Minum sejak dari kecil lagi. Pada tahun 1869, William Horlick telah berpindah ke Amerika Syarikat dari United Kingdom. Pada tahun 1873, James Horlick yang merupakan seorang ahli farmasi, telah ke Amerika Syarikat untuk bersama abangnya membuka sebuah syarikat iaitu J & W Horlick.

Syarikat ini mengeluarkan minuman susu malt sebagai minuman alternatif kepada susu ibu. Kini syarikat ini dimiliki oleh sebuah syarikat British iaitu GlaxoSmithKline (GSK).

GSK merupakan syarikat yang sama yang menghasilkan Ribena, satu lagi produk yang ramai rakyat Malaysia tersalah anggap produk tempatan.

Siapa yang tidak suka minum teh terutamanya teh ais di Malaysia ni? Lipton merupakan jenama yang dikaitkan dengan teh, dan ramai di antara kita tersalah anggap bahawa Lipton berasal dari Cameron Highland. Tidak!

Lipton sebenarnya diasaskan di Scotland pada tahun 1871, dan ia bermula sebagai rangkaian supermarket dan bukannya pengeluar teh. Pengasasnya, Thomas Lipton hanya mula menceburi bidang teh ini 9 tahun selepas mengasaskan Lipton, dengan membeli sebuah taman teh di Sri Lanka.

Di Malaysia, kedai Giordano dapat dilihat di merata-rata pusat beli belah, dan penulis pun rasa yang jenama ini merupakan produk Malaysia. Ternyata salah tanggapan tersebut. Giordano diasaskan pada tahun 1981 oleh Lai Chee-Ying (atau dikenali sebagai Jimmy Lai) seorang usahawan Hong Kong.

Sebagai sebuah jenama yang makin popular di seluruh pelusuk dunia, rakyat negara lain turut tersalah anggap yang Giordano ini merupakan jenama tempatan negara mereka juga.

Jus Tropicana yang popular ini sebenarnya diasaskan pada tahun 1947 oleh Tropicana Producs Inc., sebuah syarikat yang berpangkalan di Amerika Syarikat. Syarikat ini kini dimiliki oleh PepsiCo, syarikat yang sama memiliki Pepsi dan Gatorade.

Sejarah Tropicana bermula oleh seorang pemuda berbangsa Itali iaitu Anthony T. Rossi. Dengan berbekalkan sijil sekolah menengah, beliau telah berpindah ke Amerika Syarikat bagi mencari peluang pekerjaan ketika berusia 21 tahun.

Beliau pernah menjadi pemandu teksi, peruncit di New York, peladang di Virginia dan akhirnya berpindah ke Florida pada tahun 1940. Di sana, beliau terlibat dalam industri citrus. Bermula dari sinilah bagaimana syarikat Tropicana diasaskan.


5 Trek Permainan ATV Di Malaysia Buat Peminat Sukan ATV

Aktiviti sukan All Terrain Vehicle (ATV) sebenarnya sudah lama bertapak di Malaysia. Walau bagaimanapun, aktiviti ini kurang popular mungkin disebabkan kosnya yang mahal selain tidak banyak lokasi atau trek ATV yang ada di Malaysia.

Bagi yang mempunyai keinginan untuk mencuba sukan lasak ini, kali ini pihak iluminasi ingin menyenaraikan beberapa lokasi atau trek ATV yang ada di Malaysia. Bagi maklumat lanjut seperti harga pakej, cara membuat tempahan dan sebagainya, sila layari pautan rasmi web lokasi tersebut yang disertakan.

Lokasi ATV Adventure Park ini adalah di Kampung Kemensah. Kampung Kemensah sememangnya terkenal dengan trek untuk pelbagai aktiviti lasak antaranya motorcross, ATV dan trail running. Mengikut info daripada laman web rasmi ATV Adventure Park, terdapat 3 pakej yang ditawarkan bergantung kepada tahap kesukaran.

Harga bagi pakej-pakej yang ditawarkan adalah antara RM100 hingga RM300 setiap orang. Terdapat sebanyak 80 unit ATV yang boleh disewa. Sekiranya baru pertama kali bermain ATV dan datang bersama keluarga, bolehlah cuba pakej yang paling mudah. Satu pusingan trek bagi pakej beginner biasanya mengambil masa kira-kira 45 minit hingga 70 minit.

Trek ATV Tanjung Malim ini terletak di Tanjung Malim. Perjalanan daripada Kuala Lumpur kesini mengambil masa selama 50 minit menggunakan lebuh raya PLUS. Lokasi ini hanya sesuai untuk kumpulan yang lebih kecil kerana hanya 9 buah ATV yang boleh disewa dan untuk setiap tempahan, minimum 3 orang peserta diperlukan.

Mengikut laman web ATV Tanjung Malim, terdapat 2 pakej yang ditawarkan dan satu pusingan mengambil masa 2.5 jam hingga 3.5 jam.

Trek Congkak ATV ini terletak di Berjaya Hills, kira-kira 1 jam setengah perjalanan daripada Kuala Lumpur. Terdapat beberapa laluan trek disediakan, sesuai untuk anda yang pertama kali bermain ATV mahupun yang sudah berpengalaman.

Buat masa ini, terdapat 32 buah ATV yang disediakan dan setiap sesi hanya melibatkan 20 orang maksimum. Bagi yang pertama kali bermain ATV, jangan risau kerana sesi pembelajaran juga akan diberikan. Had umur bagi melayakkan anda memandu ATV disini adalah 16 tahun.

Bagi anda yang tinggal di Johor Bahru dan kawasan sekitaranya, bolehlah merasai keseronokan bermain ATV di ATV Park Johor. Trek permainan ATV ini pula adalah di hutan rekreasi Universi Teknologi Malaysia (UTM). Terdapat beberapa trek laluan yang disediakan, sesuai buat pelbagai tahap dan kecekapan pemain.

Buat masa ini, tidak banyak info yang disediakan berkaitan harga, pakej dan panjang trek. Sekiranya anda ingin mendapatkan maklumat lanjut, sila hubungi no telefon yang tertera di halaman Facebook page ATV Park Johor.

Selain tempat percutian, Nur Eco Resort juga menyediakan kemudahan permainan ATV. Lokasinya adalah di Hutan Lipur Sungai Tua, Ulu Yam. Terdapat 5 pakej ATV yang disediakan antaranya Easy Ride, Explore Ride, Advance Ride, Extreme Ride.


5 Muzium Paling Pelik Di Dunia

Fungsi sesebuah muzium adalah bagi menyimpan barangan bersejarah dan berharga. Sebahagian barangan ini juga biasanya dipamerkan di muzium bagi tujuan pendidikan. Sebagai contoh, sekiranya anda ke Muzium Negara, anda akan melihat sejarah penubuhan Malaysia, barang-barang lama penduduk zaman dahulu, gambar-gambar peristiwa bersejarah dan sebagainya.

Sebelum ini, kami pernah berkongsi senarai 5 muzium paling besar di dunia. Kali ini, kami ingin berkongsi pula 5 buah muzium dengan koleksi barangan pelik yang disimpan dan dipamerkan.

Sejarah penciptaan mi segera bermula pada tahun 1958 apabila Momofuku Ando berjaya mencipta mi segera berperisa ayam di rumahnya. The Momofuku Ando Instant Ramen Museum adalah sebuah muzium yang berperanan untuk membuat dokumentasi mi segera yang sudah menjadi sebahagian daripada budaya Jepun.

Muzium ini mempunyai koleksi 800 paket mi segera daripada jenama berlainan yang datang dai selurhuh dunia. Selain itu, pengunjung juga berpeluang untuk merasai beberapa perisa khas mi segera. Selain itu, di kilang CUPNOODLES yang terletak di muzium ini, pengunjung diberi peluang untuk mencipta sendiri rekabentuk pembungkus mi segera dan perisa mi segera mereka sendiri.

Bidang perisikan adalah sesuatu yang sangat rahsia. Selain apa yang diperlihatkan di dalam filem, tiada siapa yang benar-benar tahu senjata dan kelengkapan sebenar seseorang perisik untuk menjalankan sesuatu risikan.

Terdapat sebuah muzium di Washington D.C. yang diberi nama International Spy Museum yang mengumpulkan dan mempamerkan koleksi barang-barang yang digunakan oleh seseorang perisik seperti kamera mini, wang palsu dan beberapa senjata rahsia.

Pernahkah anda terfikir akan wujudnya sebuah muzium yang dikhaskan untuk mempamerkan koleksi mangkuk tandas? Ia sebenarnya memang wujud di India. Muzium ini diberi nama Sulabh International Museum of Toilets.

Muzium ini juga mempunyai dokumentasi sejarah penciptaan mangkuk tandas pada tahun 2500 Sebelum Masihi sehinggalah kini. Antara koleksi mangkuk tandas disini termasuklah mangkuk tandas bersalut emas daripada zaman empayar Rom.

Muzium berkaitan seks yang digelar The Museum of Sex ini dibuka pada tahun 2002 bertujuan untuk membuat dokumentasi mengenai sejarah dan evolusi seksual manusia. Muzium ini juga bertujuan untuk memberi pendidikan seks terutamanya kepada golongan remaja.

Muzium ini mempunyai koleksi 15000 artifak, hasil seni, fotografi, kostum dan beberapa barang berkaitan seks. Walau bagaimanapun, muzium yang terletak di bandar New York ini hanya dibenarkan masuk buat remaja yang sudah berumur  18 tahun dan keatas sahaja.

Muzium yang siap dibina pada tahun 2009 ini pelik bukanlah kerana koleksi bahan pamerannya yang unik tetapi ianya merupakan satu-satunya muzium di dunia di mana semua bahan pamerannya terletak di dalam air. Muzium Museo Subacuático de Arte (MUSA) ini terletak di Cancun. Mexico.

MUSA merupakan sebuah muzium kesenian. Terdapat kira-kira 500 binaan bersaiz sebenar yang diletakkan di permukaan laut. Pengunjung dapat melihat bahan-bahan pameran disini melalui bot dengan permukaan lantai kaca, snorkelling ataupun scuba diving.


8 Fakta Menarik Tentang Orang Malaysia dan Pembaziran Makanan

Gambar di atas adalah gambar kumpulan pelajar Universiti Islam Antarabangsa (UIA) menghasilkan logo Universiti mereka menggunakan 19,300 biji donut. Kami tidak tahu apa berlaku pada donut-donut yang digunakan, selepas rekod telah dicatatkan.

Hari Makanan Sedunia disambut setiap 16 Oktober setiap tahun dan di Malaysia, kita juga menyambutnya pada tarikh tersebut secara kecil-kecilan. Tarikh ini dipilih bersempena penubuhan Organisasi Makanan dan Pertanian dalam Pertubuhan Bangsa-Bangsa Bersatu (PBB) pada 16 Oktober 1945.

Berikut adalah beberapa fakta dan trivia berkaitan Malaysia dan makanan yang dapat kami kongsikan, sempena Hari Makanan Sedunia ini.


4 Kesalahan 'Typo' Yang Menyebabkan Kerugian Jutaan Ringgit

'Typo' atau 'typographical error' merujuk kepada kesalahan ejaan dalam penulisan tidak kiralah dalam surat, mesej, emel dan sebagainya. Kesalahan typo ini adakalanya mudah dikesan tetapi dalam sesetengah kes, typo perbezaan, pengurangan atau pertambahan beberapa huruf dalam sesuatu perkataan itu boleh membawa maksud yang sangat berlainan.

Dalam hubungan suami dan persahabatan contohnya, ada kalanyanya kerana kesilapan typo ketika mesej di WhatsApp sekalipun boleh membawa kepada salah faham dan pergaduhan. Kali ini, kami ingin berkongsi 5 kesalahan typo yang pernah berlaku dalam sejarah yang telah mengakibatkan kerugian bernilai jutaan ringgit.

Ini adalah contoh terbaik bagaimana sebuah typo dimana huruf 'x' telah tertukar dengan huruf 'r' yang telah memberikan maksud yang berlainan sama sekali. Pada tahun 1998, syarikat agensi pelancongan Banner Travel telah membeli sebuah ruang pengiklanan di buku Yellow Pages.

Mereka ingin mempromosikan pakej percutian eksotik (exotic travel) iaitu pelancongan ke tempat-tempat yang kurang popular dan jarang dilawati. Malangnya, syarikat Pacific Bell yang menguruskan pengiklanan tersebut telah tersilap tulis 'erotic' berbanding 'exotic'. Kesilapan ini menyebabkan mereka kehilangan 80% pelanggan berpotensi. Syarikat Banner Travel kemudiannya telah menyaman pihak pengiklan sebanyak RM 43 juta dan menuntut ganti rugi agar kos pengiklanan mereka dibayar semula.

Kes ini berlaku pada tahun 1962, zaman dimana pihak Amerika Syarikat dan Rusia berlumba-lumba untuk melancarkan satelit pertama mereka ke angkasa. Pihak NASA milik Amerika Syarikat pada ketika itu sedang menyiapkan program untuk melancarkan satelit Mariner 1 mereka ke planet Venus. Satelit ini dianggarkan bernilai RM 630 juta.

Setelah satelit tersebut dilancarkan ke udara, pihak NASA mendapati terdapat satu kesilapan 'typo' atau ejaan pada kod program tersebut yang menyebabkan ianya tersasar daripada arah yang dituju, tidak dapat dikawal dan tidak dapat dihubungi. Kesilapan tersebut adalah disebabkan tanda hyphen (-) yang tertinggal dalam satu baris kod dalam program untuk mengawal satelit tersebut.

Kerana tidak mampu berbuat apa-apa, pihak NASA mengarahkan satelit tersebut diletupkan, hanya kira-kira 293 saat selepas dilancarkan ke angkasa. Misi penghantaran satelit itu gagal dan NASA menanggung kerugian RM 630 juta.

Pada tahun 2005, sebuah syarikat penjualan kereta Roswell Honda telah menghantar sepucuk surat kepada 30,000 bakal pembeli kereta. Sebagai sebahagian daripada usaha pemasaran, surat itu turut disertakan peraduan gores dan menang di mana salah sebuah bakal pelanggan berpeluang mendapat hadiah utama bernilai RM 4300 ($1000).

Malangnya, Force Events, syarikat yang menguruskan kempen pemasaran itu telah membuat kesilapan besar dengan menghadiahkan setiap penerima surat tersebut hadiah utama bernilai RM 4300. Hal ini menyebabkan syarikat Roswell Honda terpaksa membayar RM 3 juta kepada kesemua 30000 bakal pelanggan mereka.

Syarikat Roswell Honda memohon maaf dan sebagai ganti rugi memberi setiap seorang bakal pelanggan tersebut kad prabayar bernilai $5 daripada Walmart. Untuk kad ini sahaja, mereka terpaksa memperuntukkan $150,000 atau kira-kira RM631,000.

Kes ini berlaku pada tahun 2006. Syarikat penerbangan Alitalia Airlines telah tersilap meletakkan harga pada laman webnya untuk sebuah promosi penerbangan daripada Toronto ke Cyprus. Pihak Alitalia Airlines tersilap menyenaraikan harga tiket sebagai $39 berbanding harga sebenarnya $3900.

Ketika mana pihak syarikat sudah mengesan kesalahan tersebut, mereka dapati 2000 orang telahpun membeli tiket penerbangan tersebut. Kerana bimbang para pelanggan mereka akan membatalkan tiket sekiranya pihak syarikat meminta baki duit daripada harga sebenar tiket, maka pihak syarikat mengambil keputusan untuk menanggung kerugian tersebut yang dianggarkan bernilai RM30 juta.


5 Pulau Buatan Manusia Yang Sangat Cantik

Dengan kecanggihan teknologi, manusia pada zaman kini sudah mampu membina pulau tiruan untuk pelbagai tujuan tertentu. Kebanyakan pulau buatan manusia dibina untuk mewujudkan lokasi pelancongan dan untuk tujuan komersial.

Proses pembuatan pulau ini dilakukan melalui proses penambakan laut, iaitu sebuah proses menimbus kawasan laut dengan bahan seperti pasir, batu dan tanah untuk mewujudkan kawasan daratan yang baru. Kali ini, pihak iluminasi ingin berkongsi beberapa pulau menarik buatan manusia yang terdapat di seluruh dunia.

Pulau The World ini terletak di Dubai. Ianya adalah gugusan 300 pulau kecil yang membentuk peta dunia. Pulau ini terletak kira-kira 4 km daripada kawasan darat dan merupakan idea asal Sheikh Mohammed bin Rashid Al Maktoum, pemerintah Dubai pada ketika itu.

Projek pembinaan pulau ini bermula pada tahun 2003 dan kos pembinaannya dianggarkan mencecah RM55 bilion. Setiap pulau-pulau kecil ini mempunyai keluasan antara 14000 hingga 42000 meter persegi dan jaraknya antara satu sama lain kira-kira 100 meter. Setiap pulau ini kemudiannya akan dijual kepada syarikat-syarikat dan pihak individu untuk kegunaan tertentu seperti pusat peranginan dan percutian.

Palm Jumeirah merupakan sebuah lagi projek mega pulau buatan manusia di Dubai. Pulau ini mendapat namanya kerana bentuknya yang menyerupai pokok kelapa sawit. Pulau ini terletak di kawasan pesisir laut Jumeirah, Dubai.

Projek pembinaannya bermula pada 2001 di mana rumah kediaman pertamanya berjaya disiapkan pada tahun 2006. Bagi kemudahan pengangkutan penduduk yang tinggal di pulau ini, terdapat monorail yang menghubungkan pulau ini dengan kawasan daratan besar dengan trek sepanjang 5.4 km.

Antara pulau buatan manusia yang terawal, pulau ini dibina antara tahun 1966 dan 1981 di kawasan perairan Kobe, Jepun. Kini, pulau ini menempatkan pelbagai insfrastruktur seperti pusat konvensyen, hotel, muzium, pusat membeli-belah dan lain-lain.

Bagi memudahkan perhubungan penduduk setempat, terdapat sebuah sistem transit kereta api yang menghubungkan kawasan darat besar dan juga lapangan terbang Kobe.

Pulau Chek Lap Kok ini terletak di Hong Kong dan pulau ini menempatkan Lapangan Terbang Antarabangsa Hong Kong, iaitu lapangan terbang paling sibuk di dunia. Lapangan terbang ini telah dibuka secara rasminya pada tahun 1998, menggantikan lapangan terbang utama Hong Kong yang lama.

Pulau dengan keluasan 3.02 km persegi ini juga menempatkan bangunan Hong Kong SkyCity sebuah kompleks bisnes dan hiburan. Selain itu, sebuah pusat konvesyen dan pameran yang dikenali AsiaWorld-Expo juga terdapat di pulau ini.

Pulau Amwaj adalah sebuah lagi pulau buatan manusia yang terletak di Teluk Gulf. Pulau ini terletak di timur laut Bahrain dan mempunyai keluasan daratan seluas 4.31 km persegi. Pulau Amwaj ini sebenarnya adalah gugusan 9 bulau kecil yang diberi nama Amwaj, Najmah, Tala, Wardeh, Hamama, Dalphene, Farasha, Dilmuniya, Qassar dan Jurdi.

Projek pembinaannya bermula pada 2002 dalam beberapa fasa sebelum siap sepenuhnya pada 2016. Pulau ini kini mempunyai populasi kira-kira 100,000 orang penduduk dan kini menempatkan kawasan kediaman, komersil dan hotel.


5 Hotel Paling Pelik di Dunia

Setiap hotel di dunia adalah lebih kurang sama sahaja. Apa yang membezakannya adalah rekaan dalamannya. Sekiranya anda ingin merasa sesuatu kelainan, terdapat beberapa hotel di seluruh dunia yang menjanjikan pengalaman yang sangat unik seperti hotel di dalam air dan hotel di atas pokok.

Kali ini, kami ini berkongsi beberapa hotel di seluruh dunia yang sememangnya pelik dan sangat unik.

Manta Resort terletak di Pemba Island, sebuah pulau yang sangat privasi di Tanzania. Ianya menyediakan bilik penginapan yang terletak di dalam air berdindingkan gelas kaca. Air yang sangat bersih dan jernih membolehkan anda melihat ikan-ikan berenang sambil berehat dan bersantai di dalam bilik.

Pada waktu malam, lampu-lampu pada dinding kaca akan menarik perhatian ikan-ikan dan binatang hidupan laut yang lain, membolehkan pengunjung melihatnya secara dekat. Antara kemudahan lain yang disediakan disini adalah spa dan scuba diving. Manta Resort merupakan sebuah hotel yang menjanjikan pengalaman yang sangat unik.

Teringin hendak tidur di dalam igloo seperti yang biasa dilihat dalam filem luar negara? Golden Crown Levin Iglut adalah tempatnya. Hotel ini menyediakan 18 buah igloo yang dibina dengan dinding kaca. Hotel ini terletak kira-kira 9.5 km daripada bandar Levi, Iceland.

Setiap bilik atau igloo ini juga dilengkapi dengan kemudahan dapur memasak, tandas dan sebagainya. Dindingnya yang diperbuat daripada kaca juga dibina dengan bahan insulasi yang baik untuk mengekalkan cuaca yang optimum di dalam bilik. Alangkah seronoknya dapat tidur sambil melihat langit.

Sekiranya anda ingin suasana tenang di dalam hutan, bolehlah ke Free Spirit Spheres yang terletak di British Columbia, Kanada. Hotel dengan bilik yang berkonsepkan rumah kayu ini menyediakan bilik berbentuk sfera yang tergantung di antara pokok-pokok.

Terdapat 3 jenis saiz bilik yang ditawarkan dan hotel ini dibuka sepanjang tahun. Kemudahan tandas disediakan di luar bilik dan antara kemudahan lain yang disediakan adalah dapur, sauna dan WiFi.

Hotel Costa Verde ini dibina daripada rangka kapal terbang lama pesawat Boeing 727 tahun 1965. Walaupun rekabentuk luaran pesawat masih dikekalkan, rekabentuk dalamannya telah diubah suai menjadi bilik hotel yang lengkap dengan pelbagai kemudahan.

Hotel ini terletak di Taman Negara Manuel Antonio di Costa Rica dan menghadap Lautan Pasifik yang menjanjikan ketenangan dan pemandangan yang sangat cantik kepada pengunjung. Setiap bilik juga menyediakan kemudahan lengkap seperti penghawa dingin, tandas, dapur dan sebagainya.

No Man's Fort atau Solent Fort adalah bekas kubu yang dibina kira-kira 160 tahun dahulu dan terletak di kawasan laut Portsmouth. Pada zaman dahulu, ianya digunakan sebagai hab bagi kapal bagi menghalang kemasukan tentera Perancis dan digunakan sebagai kubu pertahanan semasa Perang Dunia pertama dan kedua.

Setelah ditamatkan fungsinya sekitar tahun 1956, pada tahun 2009 kubu ini kemudiannya diubahsuai menjadi sebuah hotel bertaraf 4 bintang. Ianya mempunyai 23 buah bilik lengkap dengan kemudahan seperti kolam air panas, bilik rehat dan sebagainya. Hotel ini hanya boleh diakses melalui hotel dan helikopter.


Bahaya Permainan 'Pass-Out Challenge' Yang Semakin Tular

Kini, tular sebuah permainan baru terutamanya dalam kalangan pelajar sekolah berasrama yang dipanggil 'pass-out challenge'. Telah tular sebuah video bagaimana permainan ini dimainkan. Walaupun niatnya hanyalah untuk keseronokan, tahukah anda permainan ini sangat merbahaya dan mempunyai risiko kematian?

Berikut adalah tulisan Dr Zakim Abdullah mengenai bahaya permainan pass-out challenge ini. Pihak iluminasi.com telah diberi kebenaran untuk mengulang siar tulisan beliau agar isu ini mendapat perhatian sewajarnya terutamanya daripada ibu bapa.

Sekarang banyak diperkatakan tentang satu permainan yang dinamakan pass-out challenge dan ia menular di media sosial khususnya di FB dan juga di WhatsApp.

Permainan cabaran bahaya ini bukan perkara baru. Pernah direkodkan sejak tahun 1900 lagi. Semasa saya di bangku sekolah pun ada rakan-rakan pernah main.

Difahamkan, ia sangat popular di kalangan remaja Indonesia. Negara mereka juga dengan keras membanteras permainan ini. Nama-nama lain untuk permainan ini adalah seperti skip challenge, choking game, tap out, purple dragon, space monkey, god boys, rising sun, total recall dan sebagainya.

Bagaimana cabaran ini dimainkan adalah dengan menekan dada oleh dua atau tiga orang rakan beberapa saat sehingga jatuh pengsan.

Beberapa penjelasan dari permainan ini. Kenapa boleh pengsan dan apa bahayanya?

1. Semasa menekan di bahagian dada dilakukan, ini akan mengakibatkan tekanan tinggi di bahagian thorax (rongga dada) dan jantung secara langsung. Ini akan menyebabkan 'venous return' (aliran darah dari badan ke jantung kanan) menjadi kurang. Maka jantung gagal untuk mengepam menyebabkan kurang atau tiada langsung darah mengalir keluar dari jantung ke badan (No cardiac output).

Keadaan ini akan menyebabkan organ-organ vital termasuk otak tidak menerima bekalan darah. Maka mendorong seseorang itu jatuh pengsan kerana tiada atau kurang darah yang membawa oksigen untuk sel-sel otak.

2. Satu lagi keadaan berlaku semasa dada ditekan kuat adalah vagal stimulasi. Vagal stimulasi akan menyebabkan 'neurocardiogenic syncope'. Keadaan ini berlaku seperti berikut:

Kedua-dua keadaan atau situasi ini akan menyebabkan seseorang itu jatuh pengsan dan akan sedar semula setelah bekalan oksigen pulih kembali disalurkan semula ke otak.

Jika tempoh kekurangan bekalan oksigen berlanjutan dan cukup lama, seseorang itu boleh mengalami 'Hypoxic Ischaemic Encephalopathy' iaitu keadaan dimana sel-sel otak cedera, rosak teruk dan mati akibat dari terputus bekalan oksigen. Jika bernasib baik, seseorang itu hanya lumpuh. Lagi malang boleh menyebabkan kematian. Ingat! Kita tak sentiasa bernasib baik.

Bahaya permainan ini selain apa yang saya terangkan diatas adalah juga boleh mengalami kepatahan tulang rusuk, cedera anggota badan akibat terjatuh, gegaran otak (cerebral concussion), sawan dan sebagainya.

1000 kematian di rekodkan sejak 1934 akibat dari permainan pass-out challenge ini. 82 kematian di Amerika Syarikat dari tahun 1995-2007 (data dikeluarkan 2008 US CDC), 8 kematian di England dari tahun 2010-2016 dan 672 kematian lain-lain negara.

Pass-out challenge hanya satu permainan untuk berseronok tetapi bahaya yang akan mengundang. Kepuasan apapun saya sendiri tak pasti. Katanya hanya untuk menunjukan kehebatan dan keberanian. Ada yang kata boleh khayal (euphoric effect). Hentikanlah!


Gadis Malaysia Ini Berjaya Cipta Nama di New York

Bandar New York adalah rumah kepada Sara Zarul Azham, seorang gadis dari Malaysia yang mula mencipta nama dalam industri animasi di Amerika Syarikat.

Semenjak Mei 2016, Sara yang kini berusia 29 tahun telah pun memegang posisi sebagai seorang artis susun atur dan pembantu animasi di Brooklyn. Walaupun begitu cabarannya tetap besar bagi Sara yang terpaksa berulang alik dari rumahnya di Manhattan ke Brooklyn, yang mengambil masa 40 minit.

Sara mula menceburi bidang ini selepas memasuki Limkokwing University College di Cyberjaya dan menamatkan pengajian dalam bidang diploma jurusan rekaan. Mula tinggal di Amerika Syarikat sejak 2011, Sara menyambung pengajiannya dalam bidang animasi di Art Institute, Washington DC.

Dia kemudian menyambung pengajian di School of Visual Arts (SVA) di New York dalam bidang filem dan animasi selama 3 tahun, sambil menjadi pembantu pensyarah. Sara memperolehi Ijazah Seni Halus dari SVA pada 2015 dan kemudian terus bekerja sebagai pelatih industri di Brooklyn selama 5 bulan sebelum diserap masuk secara tetap dengan sebuah studio bernama Cartuna TV.

Nasib Sara berubah baik apabila projek filem pendek tahun akhir beliau yang bertajuk Casette dan Ups and Downs membuatkan dirinya menjadi perhatian. SVA menawarkan bantuan wang tunai untuk dia menyiapkan projeknya yang dilihat berpotensi, sebelum Ups and Downs dicalonkan dalam kategori animasi watak terbaik bagi Festival Filem dan Animasi Dusty kelolaan SVA.

Semenjak kecil, Sara berminat dengan bidang animasi hasil dorongan neneknya. Dia yang meminati kartun El Dorado, Mulan, Wallace and Gromit serta Animaniacs mengakui sejak kecil keluarganya gemar membawa dia melancong ke DIsney World, yang banyak mempengaruhi minatnya.

Selain dari bidang professional, Sara juga mempunyai pengikut di Tumblr dan Twitter yang digunakan sebagai paparan karya seni peribadi beliau. Sara juga menghasilkan produk-produk kecil dihiasi lakaran asli beliau seperti butang baju dan rantai kunci yang dijual secara kecil-kecilan.

Sara mengakui, mengelola kerja dan penjualan karya secara atas talian bukan sesuatu yang mudah namun baginya, semua itu alah bisa tegal biasa. Impiannya hanya satu, untuk kembali ke Malaysia satu hari nanti berbekalkan pengalaman yang telah dikumpul, untuk meningkatkan lagi industri animasi Malaysia ke tahap yang lebih tinggi.


Sundar Pichai : Dari Keluarga Miskin, Kini CEO Google

Setelah Google membuat pengstrukturan syarikat pada 2015 dengan menubuhkan Alphabet Inc sebagai syarikat induknya, Sundar Pichai dilantik sebagai CEO Google yang baru menggantikan tempat Larry Page yang diangkat menjadi CEO Alphabet Inc.

Sundar Pichai boleh dikatakan nama yang agak asing bagi bagi kebanyakan orang tetapi beliau sebenarnya mempunyai banyak rekod kejayaan sepanjang bekerja dengan Google. Perlantikannya sebagai CEO Google mendapat perhatian Perdana Menteri India yang mengucapkan tahniah kepadanya secara peribadi. Untuk pengetahuan, beliau berasal dari India dan perlantikannya sebagai CEO Google seolah-oleh mengiktiraf India sebagai salah sebuah negara yang berkembang maju dalam bidang teknologi.

Kali ini, pihak iluminasi ingin berkongsi serba sedikit latar belakang Sundar Pichai dan beberapa kejayaan awal yang dikecapi bersama Google.

Sundar Pichai datang dari sebuah keluar yang miskin. Lahir pada 1972, beliau membesar di Chennai, India dan tinggal bersama ibu bapa dan adik lelakinya. Kerana kemiskinan, keluarganya hanya mampu menetap di sebuah rumah 2 bilik dimana beliau dan adiknya hanya tidur di ruang tamu. Keluarganya juga tidak mempunyai televisyen dan telefon di rumah.

Semenjak kecil, beliau mempunyai kelebihan untuk mengingati nombor yang panjang. Sundar juga mempunyai minat terhadap komputer dan perisian pertamanya adalah berkaitan permainan catur. Setelah tamat persekolahan, beliau menyambung pelajaran di Indian Institute of Technology Kharagpur dalam bidang kejuruteraan metalurgi.

Dengan keputusannya yang cemerlang, beliau ditawarkan biasiswa untuk melanjutkan pengajian di Stanford University. Setelah menamatkan pengajian di Stanford, beliau menyambung pula pengajian di University of Pennsylvania dalam bidang MBA. Pada bulan April 2004, beliau mendapat peluang untuk ditemuramah oleh Google.

Setelah ditawarkan kerja oleh Google, tugasan awalnya adalah membangunkan fungsi carian Google pada pelayar web (Google search toolbar). Fungsi carian yang dibinanya menjadi sangat penting pada 2006 apabila enjian carian Bing yang dimiliki oleh Microsoft telah dijadikan enjin carian default pada pelayar Internet Explorer. Toolbar yang dibinanya membolehkan pelayar internet menggunakan carian Google dengan lebih mudah walaupun enjin carian Bing telah ditetapkan sebagai enjin carian default dalam pelayar web.

Walaupun pernah ditawarkan gaji yang lebih lumayan oleh beberapa syarikat luar seperti Twitter, beliau mengambil keputusan untuk terus kekal bersama Google.

Dengan beberapa kejayaannya bersama Google antaranya seperti yang dinyatakan di atas serta keputusannya untuk terus bersama Google, maka tidak hairanlah beliau diangkat sebagai CEO Google yang baru.


5 Tips Penjagaan Kesihatan Mata Yang Ramai Ambil Mudah

Mata merupakan salah satu organ yang sangat penting bagi semua kehidupan, termasuklah manusia. Penglihatan merupakan salah satu deria penting selain deria pendengaran, rasa, hidu dan sentuh.

Mata membolehkan kita melihat. Bayangkan hidup anda tanpa deria penglihatan, apakah perasaan anda?

Jagalah mata anda selagi anda dapat menikmatinya. Di sini penulis ingin berkongsi tips bagaimana menjaga mata yang ramai tidak tahu atau sengaja ambil ringan.

Ramai tidak sedar kesihatan mata dan juga kesihatan keseluruhan bergantung kepada apa yang kita makan. Untuk mengelakkan masalah penglihatan seperti degenerasi makula, kita digalakkan mengambil makanan yang mengandungi:

Setiap kali berada di luar, pakailah kaca mata dengan perlindungan UV bagi mengelakkan kerosakan mata daripada kesan cahaya matahari.

Sekiranya anda menggunakan alatan berbahaya, sentiasa memakai kaca mata keselamatan bagi mengelakkan habuk dan bahan kimia daripada masuk ke mata anda.

Merokok menyebabkan pelbagai komplikasi kesihatan, termasuk merosakkan mata. Kebanyakan perokok lebih cenderung ke arah masalah katarak mata, kerosakan kepada saraf optik dan degenerasi makula.

Selain itu, perokok turut bakal menghidapi uveitis, penyakit mata yang serius yang boleh menyebabkan kehilangan penglihatan secara total, atau bahasa mudahnya buta.

Nota: Uveitis ialah radang pada lapisan tengah mata, yang dikenali sebagai uvea.

Penyakit ini berpontensi merosakkan struktur mata yang penting seperti iris dan retina, dan seterusnya menyebabkan komplikasi seperti katarak, glaukoma dan retinal detachment.

Kajian turut menunjukkan perokok berisiko tinggi untuk menghidap uveitis, 2.2 kali ganda lebih risiko berbanding mereka yang tidak merokok.

Kebanyakan pekerjaan memerlukan penggunaan komputer selama beberapa jam sehari, termasuklah pekerjaan menulis ini. Penggunaan telefon pintar secara berlebihan turut boleh menyebabkan risiko masalah mata, terutamaanya penggunaan di dalam gelap.

Sekurang-kurangnya periksalah mata anda setiap 2 tahun dari doktor yang bertauliah. Pemeriksaan mata yang komprehensif, termasuklah melebarkan pupils mata, boleh mengesan risiko penyakit mata yang serius seperti diabetic retinopathy, yang tiada simpton mahupun amaran awal.

Nota: Diabetic retinopathy ialah penyakit diabetis yang menyebabkan kerosakan pada saluran darah ke retina.

Pemeriksaan mata boleh memastikan sama ada anda perlu memakai kaca mata atau tidak, mengelakkan masalah mata yang lebih teruk.

Jagalah mata anda, kita hanya dikurniakan sepasang mata. Kalau rosak tiada ganti, bukan macam kereta boleh ada spare parts.


Selepas baca review ini, anda pasti mahu menonton Tombiruo!

Penulisan ini ditulis saudara Akhi Fairuz Al-Jengkawi di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Epik! Sukar diungkap dengan kata-kata. Just Wow! Wow! Wow! Tanpa segan silu dan rasa bersalah, aku kasi 5/5 untuk ini filem. 5 minit awal mula, memanjang mulut aku terlopong dek powernya babak yang dipaparkan.

Gunung Kinabalu yang cantik ya amat, aliran sungai yang jernih serta bersih, lalu disitu munculnya seekor pepatung yang berterbangan di sisi air yang mengalir.

Kemudian, kau akan disajikan dengan satu babak yang mendebarkan. Ia antara scene lawan yang paling hebat pernah aku saksikan! Hujan lebat, air melimpah sehingga paras pinggang, di situ tercetusnya satu pertempuran 2 lelaki menggunakan senjata tajam.

Ya Tuhan! Berdebar jantung kau saat ini. Sedang 2 orang lelaki ini berlawan, Tombiruo lahir dalam keadaan yang mencemaskan dan dramatik. Bayi ini selamat dilahirkan, ibunya pula meninggal dunia.

Di luar, perlawanan 2 lelaki berkenaan telah berakhir. Seorang dari mereka mati ditetak senjata musuhnya. Lalu, lelaki yang masih hidup bergegas mendapatkan Tombiruo yang baru lahir. Beliau mahu membunuh bayi kecil yang baru dipotong tali pusatnya!

Kau akan semakin cemas! Oh Tuhan, tolonglah anak yang tak bersalah ini! Wanita bergelar bobolians yang menjadi bidan menyambut kelahiran bayi ditolak dan dihentak sekuatnya oleh lelaki berkenaan.

Lelaki itu menghampiri Tombiruo, parang digenggam kemas mahu menetak bayi kecil ini! Bayi yang lahir dengan raut wajah hodoh ini wajib dibunuh!

Ketika itu, bobolians bangkit, mencapai satu senjata dan menyerang lelaki berkenaan! Akhirnya, manusia bangsat itu berjaya dibunuh. Selamatlah si anak kecil.

Wanita tua itu tahu budak ini memiliki satu kuasa yang tidak terhingga. Tombiruo dan hutan saling berkait antara satu sama lain. Maka, beliau meletakkan si kecil di dalam perahu, lalu menghanyutkannya mengikuti aliran sungai.

Aduh! Derasnya air! Budak baru lahir tu! Perahu dihentam batu, air semakin deras. Air sungai sedikit demi sedikit masuk ke dalam sampan mengenai anak kecil. Allah, kesiannya!

Air semakin laju dan menggila. Ternyata, dihadapannya ada air terjun yang bakal menghancur luluhkan Tombiruo. Tiba-tiba, satu keajaiban terjadi. Hutan menolong anak kecil ini!!

Entah dari pelusuk mana, akar-akar kayu muncul. Ia membelit perahu yang menempatkan Tombiruo dan menariknya ke tebing sungai. Alhamdulillah, selamat budak tu.

Kesejukan barangkali, si kecil menangis dengan kuat! Tangisan beliau didengari oleh seorang lelaki yang sedang menangkap ikan menggunakan bubu.

Perasaan kasihan dan simpati hadir dalam diri. Anak kecil ini harus dilindungi, dipelihara, dididik, diajar ilmu persilatan serta 'bergabung' dengan hutan.

Kau akan melihat anak ini semakin membesar. Tubuh badannya tumbuh sihat, katang dan lincah. Itulah Ejim aka Tombiruo!

Apa macam? Yang aku tulis tu baru adegan 5 minit dalam filem. Kahkahkah. Movie yang berdurasi 1 jam 55 minit ini dirasakan begitu pantas berlalu. Sedar-sedar dah habis.

Zul Ariffin : Beliau bawa watak Ejim aka Tombiruo. Skrip sikit sahaja, namun aksinya hanya Tuhan yang tahu. Khabarnya, beliau sanggup turunkan berat badan berkilo-kilo demi dapatkan tubuh badan sedemikian. Tombiruo memakai topeng. Tidak langsung digambarkan wajah hodoh itu bagaimana. Cukuplah para penonton berimaginasi wajahnya seperti mana pembaca Novel Ramlee Awang Murshid sebelum ini. Aku bagi 10 bintang untuk Zul Ariffin. Inilah lakonannya yang paling mantap di dunia!

Farid Kamil : Sebelum aku komen tentang watak yang dijayakan, aku mahu kasi 10 bintang juga untuk beliau. Ternyata, lakonan beliau dalam filem ini sangat menjadi. Babak pertarungan beliau dengan Tombiruo terlihat profesional. Beliau juga sanggup habiskan masa belajar ilmu persilatan demi filem ini. Hasilnya sungguh gempak!

Nabila Huda : Tak payah ulas panjang. Mana-mana watak yang Abil pegang pasti menjadi. 10 bintang juga!

Datuk M. Nasir : Kau gila aku nak ulas lakonan otai ni? Walaupun lakonan beliau hanya beberapa minit, namun sangat hebat dan mantap. Intonasi suara, mimik muka, lenggok badan semuanya menjadi. Eh! Terulas pula.

Faizal Hussein : Bapa angkat yang menjaga Ejim/ Tombiruo. Sama seperti M.Nasir, watak beliau juga tak lama. Apa lagi yang boleh aku katakan tentang beliau. Memang terbaik. Beliau menjadi nadi untuk filem ini. Kata-kata dan nasihatnya benar-benar tertanam dalam sanubari si Tombiruo. Benarlah, cinta itu satu kuasa agung, andai ia dipacu pada tempat yang betul. Kerana cinta yang disemai dalam diri anak angkat beliaulah, Ejim menjadi manusia!

Hasnul Rahmat : Lakonan mantap! 1 watak dengan 2 karekter yang berbeza. Kau akan rasa 'teruja' mengikuti perkembangan watak beliau dari nobody kepada somebody. 10 bintang!

Wong : Itu nama watak. Nama beliau sebenar tak tahu pula aku. Haha. Hebat beliau ni. Psiko habis. Eloklah akhir hayat mati dengan tragis. Haha

Banyak pula kalau nak ulas lakonan actor dan actress lain. Cukuplah kalau aku katakan, setiap dari mereka telah berikan mutu lakonan yang terbaik sepanjang karier mereka.

Tahniah team Produksi Tombiruo! Kalian telah mengangkat filem Malaysia setaraf filem antarabangsa dan menjadikan karya novel Ramlee Awang Murshid dalam kelas tersendiri!

Kau yang baca review aku ni, pergilah ke panggung. Filem macam ni memang kena support. Tak kisahlah kau Melayu ke, Cina ke, India ke, Orang Asal ke, Bumiputera Sabah Sarawak ke, semualah. Pergi tonton tau! Tag kenalan kau kat ruangan komen. Ajak mereka beramai-ramai tonton.

Aku harap filem ini mendapat kutipan melebihi 30 juta, menembusi pasaran antarabangsa dan diingati oleh rakyat Malaysia walau 100 tahun akan datang.